text:
FC Suðuroy skipar fyri fótbóltsskúla 24 & 25 juli 2021.
FC Suðuroy Fótbóltsskúlin 2021
Dato
Byrjar: Leygardagin 24.07.2021 kl 10:00 – 18.00
Endar: Sunnudag 26.08.2021 kl 10:00 – 17.00
Skúli
Skúlin er fyri børn / ung í árgangunum 2006 – 2015 (U7 til og við U15)
Fótbóltsøki
Vøllurin á Eiðinum & VB húsið
Málmenn & útileikarar
Viðmerkið at luttakarin er málmaður.
Málmenn í allarari vanligari venjing á fótbóltsskúlanum og eru í mál tá spælt verður til mál, men kann tó eisini spæla úti um hann vil tað.
Drekkidunkar o.a.
Luttakarar skulu hava egnan drekkidunk við nú korona tilmælir eru. Luttakarr hava sjálvir ábyrgd at øllum sínum ognum í samband við skúlan.
T-shirt
Hvør luttakari fær 2 t-shirt’s
Eina tá fyrri dagurin endar, og tað seinnu tá seinni dagurin endar.
Tá ið tú meldar til fótbóltsskúlan, verður tú vinarliga biðin um at skriva stødd á t-shirt. Tað er ikki møguligt at broyta stødd, aftaná at bíleggingin er framd av fótbóltsskúlanum. Støddirnar eru: 4-6 8-10 12-14 14-16
Møti úthvíld
Fyri at fáa sum mest burturúr er umráðandi at luttakarar møta úthvíldir til fótbóltsskúlan.
Matur
Matur verður báar dagarnar.
Trivnaður
Vit vænta at øll tosa pent og virðiliga við hvønn annan, fyri at skapa eitt so gott og trygt umhvørvi sum tilber.
Vit góðtaka ikki happing og verður gjørt vart við hetta, verða foreldrini boðsend.
Annað
- Vit mugu fáa at vita um børn verða heinta áðrenn skúlin endar
- Foreldur og avvarandi eru vælkomin at verða til staðar meðan fótbóltsskúlin.
- Fótbóltsskúlin tekur sær rætt til sum vanligt er, at taka myndir og sjónband undir venjingini og leggja hesi út.
- Luttakarin hevur sjálvur ábyrgd av at tekna trygging
- Við sjúku ella skaða, seta vit okkum í samband við foreldur/avvarandi og vænta vit at luttakarin verður heintaður.
- Tað er umráðandi at vit hava telefonnummar til avvarandi hjá øllum luttakarum
Luttøkugjald og tilmelding
Luttøkugjald
400 kr
Vinarliga flyt peningin á konto 98703000029 og viðmerk navn og føðingardato: dd-mm-ár á luttakara.
Send síðani ein mail til fotboltsskulinfcs@gmail.com við fylgjandi upplýsingum:
- Navn
- Føðingardato (dd-mm-ár)
- T-shirt stødd
- Telefonnummar
Tilmeldingarfreist: 15.07.2021 ella tá tað ikki er pláss fyri fleiri
Tað er avmarka atgongd til skúlan, so tað er at melda til so skjótt tilber.
Spurningar kunna setast til
- Jón Pauli Olsen, 277927
- Kári í Lágabø, 223621
- Sámal Midjord, 264854
- Julius Vest Joensen, 787501
Broytingar
Fótbóltsskúlin tekur sær rætt til broytingar, so sum at flyta ein dag um veðurforsøgnin er betur tá.


c: text/html

text:
Nú skal Kaj Leo Holm Johannesen, landsstýrismaður í heilsumálum, greiða frá, hvussu langir bíðilistarnir eru til at sleppa til ymsar viðgerðir á sjúkrahúsunum. Tað er politiska partakvinna hansara, Rósa Samuelsen, tingkvinna fyri Sambandsflokkin, sum nú varpar ljós á bíðilistarnar á sjúkrahúsverkinum.
Hon sigur, at tað hevur gingið illa hjá sjúkrahúsunum at skráseta bíðilistar til ymsar kanningar og viðgerðir, hóast tað er eitt hent amboð, tá ið sjúkrahúsið skal raðfesta viðgerðirnar. Endamálið er sjálvsagt, at bíðilistarnir skulu vera so stuttir, sum gjørligt.
Eitt tað fremsta vallyftið hjá Sambandsflokkinum upp undir løgtingsvalið var at vit skulu fáa eina viðgerðartrygd, har eingin skuldi bíða longri enn ein mánað eftir at sleppa til lækna og til viðgerð. Men Rósa Samuelsen sigur, at hóast játtanin til sjúkrahúsverkið er hækkað hesi seinastu árini, sær út til at tað enn eru langir bíðilistar í Sjúkrahúsverkinum.
– Tað kann hava stórar avleiðingar fyri tey, sum eru rakt av sjúku og noyðast at bíða sera leingi fyri at sleppa framat hjálp og viðgerð. Eisini fyri vinnu og almannaverk kann tað hava fíggjarligan kostnað, sigur Rósa Samuelsen.
Tí vil hon hava landsstýrismannin at greiða frá, hví bíðilistarnir eru so langir, um tað er manglandi játtan, ella um tað er starvsfólkatrot. Hann skal eisini greiða frá, hvørjar avleiðingar tað hevur fyri sjúklingarnar at teir ikki sleppa framat viðgerð, og hvørji stig hann ætlar at taka fyri at stytta um bíðilistarnar í Sjúkrahúsverkinum.

robotstxt: allowed

filter: keep


text:
Til øll limafeløgini og umboðsráðslimirnar
Við hesum verður boðað frá at aðalfundurin hjá Sláið Ring verður leygardagin 14. septembur 2019 kl. 12:00 í U407 á 4. hædd í Sjóvinnuhúsinum, Vestara bryggja, Tórshavn.
Fundarskráin verður sambært lógum felagsins, og harumframt hava feløgini møguleika at senda uppskot um mál, ið tey vilja hava viðgjørd.
Mál frá feløgum
Mál, ið feløg vilja hava til viðgerðar á aðalfundinum skulu vera nevndini í hendi í seinasta lagi leygardagin 31. august 2019.
Fundarskrá til ársaðalfundin
1. Val av orðstýrara og fundarskrivara.
2. Ársfrágreiðing.
3. Framløga av grannskoðaðum roknskapi til góðkenningar.
4. Viðgerð av innkomnum málum.
5. Ásetan av limagjaldi fyri komandi árið.
6. Val av nevnd og tiltakslimum.
7. Val av grannskoðara.
8. Ymiskt.
Tórshavn, hin 9. august 2019
Gunnar Restorff, fm
Sláið Ring


text:
SEV bjóðar nú privatfólki og fyritøkum at framleiða streym, men tykist tó ikki hava nakrar ætlanir um at lata upp fyri veruligari kapping frá nýggjum orkuframleiðarum.
Á Magn hava vit í longri tíð strongt á at fáa liberaliserað elnetið, so vit og aðrir nýggir orkuframleiðarar sleppa at framleiða grønan streym og selja hann beinleiðis til brúkararnar.
Í orkutemanum í Degi og Viku mánakvøldið vísti SEV-stjórin ikki hesum møguleikanum frá sær, men hann vildi hava prógv fyri, at eitt liberaliserað net fer at elva til lægri brúkaraprísir.
Á Magn vilja vit taka SEV-stjóran upp á orðið: Lova okkum so at prógva tað!
Lova okkum at framleiða grøna orku, flyta hana á netinum hjá SEV fyri eitt hóskandi netgjald og selja hana beinleiðis til brúkararnar.
orkuroknistykkinum fer slík privatframleiðsla ongantíð at muna tað stóra. Tí íløgur í privata orkuframleiðslu eru dýrar, og tað er bara í avmarkaðum parti av føroysku húsarhaldunum og vinnubygningum, at tær lata seg gera.
Magn hevur júst tikið endaliga stigið inn á grøna orkumarknaðin við at keypa meirilutan í p/f Demich, sum er fremsti føroyski útbjóðarin av hitapumpuloysnum.
Sleppa vit at gera tað, fara Magn og Demich í felag at kunna bjóða føroysku brúkarunum orkukonseptloysnir, sum við vissu fara at verða kappingarførar í prísi.
Lova okkum nú at prógva tað, um ikki øll uppáhaldini um kappingarføri ella vantandi kappingarføri bara skulu standa eftir sum tømt tos.
Royndirnar frá telemarknaðinum eiga at vísa øllum, at slík kapping bæði fremur lægri brúkaraprísir og setir ferð á nýskapan. Í kappingarhøpi eru telemarknaðurin og elmarknaðurin sera væl sambæriligir. Áðrenn latið varð upp fyri kapping á telemarknaðinum var mótstøðan stór frá Føroya Tele, og onki skuldi bera til. Allur ivi tí viðvíkjandi bleiv tó ógvuliga skjótt mótprógvaður. Kappingin hevur fingið prísirnar niður, og í dag hava Føroyar ein telemarknað, sum bæði tøkniliga og viðvíkjandi nýskapan gongur á odda í heimshøpi.
Alt gott um at SEV nú bjóðar seg at keypa avlopsorkuna frá privatfólki og fyritøkum, ið seta sær smá orkuverk upp, tað veri seg við sólpanelum, vatnturbinu ella vindmyllu – ella eitt sindur av hvørjum.
Tað er rætt at gera brúkararnar tilvitaðar um grøna orku og eggja teimum til við slíkum átøkum.
Men í samlaða Tí fer effektin av nýggja átakinum hjá SEV í ógvuliga lítlan mun at síggjast aftur í øktari grønari orkuframleiðslu.
Tað fer hon hinvegin, um SEV eisini fer at lata netið upp fyri nýggjum stórframleiðarum av grønari orku. Hendir tað ikki, fer tað hinvegin heldur ikki at eydnast at fáa alla orkunýtslu á landi grøna í 2030.
Tað prógvið kemur av sær sjálvum, tí tað fer ikki at bera til at fáa 16.000 húsarhald at leggja um til grøna orku, um heildarloysnir sum tær, ið Magn og Demich hava í umbúna, ikki sleppa upp í part, og nýggir veitarar ikki sleppa at selja el beinleiðis til brúkaran.
Hendrik Egholm
samtaksstjóri, Magn


text:
Mánakvøldið var ársaðalfundurin hjá Bragdinum hildin í ÍSF-húsinum. Sum vanligt var uppmøtingin góð, og umleið 30 fólk vóru á aðalfundinum.
Tað merkist, at Bragdið er eitt virkið felag. Eftir ársfrásøgnina hjá forkvinnuni Ann Thomsen, var dúliga kjakast um øll tey ymisku viðurskiftini, sum rørast í felagnum. Og tað varð farið víða um. Prátað varð um veteranstuðul, vetrarkapping, myndatøku, kappingarnar hjá Bragdinum, ungdómsvenjing og mangt mangt annað. Fundurin vardi góðar tríggjar tímar.
Fyri valið til nevndina stóðu forkvinnan Ann Thomsen og Herluf Jacobsen. Ann tók fegin við afturvali, meðan Herluf ynskti sær eitt andarhol eftir at hava sitið trý ár í einari sera virknari nevnd. Bjørg Nielsen varð skotin upp sum nýggjur nevndarlimur, og varð hon eisini vald. Steingrímur Hallsson varð afturvaldur sum tiltakslimur.
Nývalda nevndin í Bragdinum: F.v.: Bjørg Nielsen, Ann Thomsen, Rúni Seloy, Sunneva Olsen, Steingrímur Hallsson og Niels Poulsen


text:
Dagsbilettir við dyrnar
Eitt avmarkað tal av dagsatgongumerkjum verður selt við dyrnar.
Nú eru tey seinastu vikuskiftispassini sett til sølu í Telebúðunum kring landið. Vikuskiftispass til vaksin (13 ár og eldri) kosta 1000 kr. í forsølu. Tá ið tey eru seld, verða ikki fleiri vikuskiftispass seld.
Avgerð er eisini tikin um at selja eitt avmarkað tal av dagsatgongumerkjum við dyrnar. Prísirnir verða hesir:
Hósdagur 500 kr.
Fríggjadagur 900 kr.
Leygardagur 600 kr.
Vikuskiftispass til børn (6-12 ár) kosta 200 kr. í forsølu og 250 kr. við dyrnar. Børn 0-5 ár sleppa inn ókeypis.


text:
Geviert Typografiskt mát. Sama virði sum EM space. 1 geviert innrykking í 10 punkt skrift er sama sum 10 punkt
Glittað pappír Pappír, sum er „glattað“ – t.v.s. at pappírið hevur fingið eina meira afturlatna yvirflatu enn óstrokið pappír – Glittað pappír er ikki tað sama sum strokið pappír
Gotisk Gamaldags skrift.
Grotesk Skrift uttan seriffir (uttan føtur). T.d. Helvetica.
Grundlinja Linjan har undirkanturin á bókstavinum stendur, t.d. a og b, men ikki p og q
Gummidúkur Ein bleytur, kraftigur dúkur, sum situr í einari offsetmaskinu, og sum móttekur prentlit frá offsetplátuni, og yvirførir litin til pappírið
Hálvbind Ein bók, har horn og ryggur eru styrkt, sum oftast við skinn.
Hefting íseting av heftiklemmum – tá ið tað eru bløð verður tað gjørt í einum samliheftara – blokkar á einum blokkheftara
Heilbind Bók við stívari permu
H&J Violations Tá tað er sligið til í InDesign vísir tað hvørjar linjur skulu orðbýtast í einum tekstblokki. Tað liggur undir InDesign, Preferences, Composition, og so flugubein í H&J Violations
Horuungi Tá ið eitt reglubrot endar ovast á einari síðu


text:
Fólkaflokkurin er ein borgarligur og frælslyntur sjálvstýrisflokkur. Vit ynskja tjóðarfrælsi, men tað skal verða við borgarligum frílyntum politikki. Okkara borgarar og vinna skulu í miðdepilin . Tað skal ikki verða eftir socialistiskum leisti, har staturin er miðdepilin og har landskassin leggur sína køvandi hond á alt og øll . Eitt stýri, sum ikki lurtar eftir pørtum á arbeiðsmarknaðinum og sum fløkir alt saman í ein ellibita við reglugerðum og kunngerðum, sum ikki eingong landstýrismaðurin sjálvur megnar at umsita. Alt flýtur bara.
Framburðurin steðgaður
Vit hava fingið staðfest, at undir hesi samgonguni er framburðurin í fiskivinnuni steðgaður og inntøkurnar minkaðar. Ongin í vinnuni torir at gera stórar íløgur. Um sitandi samgonga sleppur at halda áfram, so hava vit higartil bara sæð byrjanina til komandi sosialistiska statin eftir tjóðveldisleisti. Tað sýnist sum allir sterkir og dugnaligir vinnuaktørar, sum tjena pengar, skulu niður við nakkanum. Landstýrismanninum skal heimilast at stýra øllum eftir egnum lógum og kunngerðum. Eru hetta einaveldisdreymarnir hjá landstýrismanninum í fiskivinnumálum, sum stinga undan hógvunum ? Er friðarliga kollveltingin í gongd? Eru á veg móti statinum, har staturin er miðdepilin og eigur alt og øll ?.
Fíggjarliga frælsið
Fólkaflokkurin leggur stóran dent á persónliga frælsið. Frælsi hins einstaka at virka og brúka sínar gávur og síni evnir uttan at blíva revsaður í skattum og avgjøldum. Tað skal løna seg at arbeiða og gera ein innsats. Ikki sum nú, har fólk blíva revsaði fyri at gera ein eyka innsats, og har tað í nógvum førum lønar seg eins væl onki at gera.
Ein stórur og týðandi partur av okkara persónliga frælsi, er tað fíggjarliga frælsið. Frælsið at ráða yvir egnum hart vunnum krónum. Tað er lítið vunnið við einum tjóðveldistjóðarfrælsi, um vit í eini komandi sosialistiskari tjóðveldisrepublik blíva bundin niður í skattum og avgjøldum og personliga sjálvstýrið blívur tikið frá okkum. So hava vit higartil bara sæð byrjanina.
Pengar hjá øðrum
Tað krevst ábyrgd, skil og sparsemi at taka avgerðir um, hvat skattaborgarans peningur – peningur hjá øðrum skal brúkast til. Spurningurin er um sitandi samgonga og sosialisma yvirhøvur hevur maktað hetta ??
Krónurnar eru fossaður inn í landskassan, men so sanniliga eisini fossaðar úr kassanum aftur nú í skjótt 4 ár og gera tað framvegis. Vanligi lønmóttakarin hevur ongan lætta merkt, soleiðis sum lovað bleiv áðrenn valið. Hann blívur framvegis undirdýktur í skattum og avgjøldum og missir meir og meir sjálvstýri.
Tey ungu, sum júst eru byrjaði á arbeiðsmarknaðinum øtast yvir, hvussu lítið tey hava eftir av síni løn. Landið fer avstað við einum sera sera trivaligum parti. Tað almenna hevur havt eina stóra yvirnormala nýtslu síðstu 4 árini, men tað, sum hevur bjargað okkum, eru góðu lunnarnir, sum undanfarna borgarliga samgonga legði. Sitandi sosialistiska samgonga hevur heystað ágóðarnar av borgarliga politikkinum hjá undanfarnu samgongu. Hetta hava vit so ofta sæð áður
Føgur tóm orð og tala til kenslur.
Tjóðveldi hevur í hesi samgonguni enn einaferð prógvað, at teirra politikkur bert eru føgur tóm orð. Tos til kenslur hjá fólki uttan nakað veruligt innihald. Tey hava nú sitið í landsins stjórn í skjótt 4 ár og fólk eru blivin knokkroytt í skattum og avgjøldum. Sum nevnt omanfyri er skatta og avgjaldspeningur fossaður inn í landskassan øll 4 árini. Góðu tíðunum í Føroyum eigur sitandi samgonga ongan heiður í. Hon skal takka undanfarnu borgarligu samgongu fyri góðu tíðirnar og fólkavøksturin. Tað vóru vit borgarligu, sum vanligt, sum løgdu lunnarnar.
Halda fast við føroysku krisnu grundvirðini
Vit skulu byggja á tey góðu føroysku kristnu grundvirðini. Grundvirðir, sum hava bygt okkara land í øldir, og sum vit øll hava notið gott av. Grundvirðir, sum hava gjørt Føroyar til besta stað í heiminum. Hesi grundvirðir skulu vit halda rimmarfast við til frama fyri land og fólk.
Elsebeth Mercedis Gunnleygsdóttur
løgtingskvinna


text:
Í næstum verður stórur partur av umsitingini av uppihaldsloyvum í útlendingalógini fluttur á føroyskar hendur. Sostatt fara føroyskir myndugleikar nú at taka avgerð um, hvørjir útlendingar fáa uppihaldsloyvi í Føroyum.
Hetta er greitt eftir at Poul Michelsen, landsstýrismaður í uttanríkis- og vinnumálum, hevur fingið semju við donsku stjórnina um at yvirtaka umsitingina av avgerðunum um uppihaldsloyvi sambært útlendingalógini. Semjan merkir, at Útlendingastovan fer at umsita og taka avgerðir í málum um familjusamanføring, arbeiðs- og uppihaldsloyvi, uppihaldsloyvi fyri lesandi o.a.
“Hetta er avgjørt eitt fet tann rætta vegin. Hetta er tann parturin av útlendingamálum, sum er mest viðkomandi fyri okkum í Føroyum,” sigur Poul Michelsen, landsstýrismaður í uttanríkis- og vinnumálum.
Higartil hevur Útlendingastovan í flestu førum ikki verið kunnað um endaligu avgerðirnar, og tískil hava føroyskir myndugleikar ikki vitað, hvør fær og hvør ikki fær uppihaldsloyvi í Føroyum. Útlendingastovan hevur virkað sum hoyringspartur hjá donskum myndugleikum, tá ið talan er um arbeiðs- og uppihaldsloyvi í Føroyum.
“Við hesum leistinum fáa vit ment okkara førleikar á útlendingaøkinum, og tað er ein umráðandi liður í fyrireikingunum til samlaðu yvirtøkuna av útlendingaøkinum, sum eisini fevnir um marknaðareftirlit. Yvirtøkuarbeiðið heldur tí fram,” sigur Poul Michelsen, landsstýrismaður.
Landsstýrismaðurin fer í næstum at leggja uppskot til ríkislógartilmæli fyri Løgtingið um at gera tær broytingarnar í útlendingalógini, sum skulu til fyri at føroyskir myndugleikar frameftir taka avgerðir um familjusamanføring, arbeiðs- og uppihaldsloyvi o.a.
Í fyrsta umfari verða reglurnar fyri innferð og uppihald í Føroyum ikki broyttar, men tað verður ásett, at føroyskir myndugleikar í eini komandi løgtingslóg um integratión kunnu seta sum treyt fyri at fáa varandi uppihaldsloyvi í Føroyum, at viðkomandi útlendingar hava tætt tilknýti til Føroyar og tískil skulu lúka málslig krøv umframt at hava innlit í føroyska mentan og samfelagslig rættindi og skyldur.
Uppskotið til ríkislógartilmæli fer til hoyringar í dag, sí her og her. Miðað verður ímóti, at Føroyar taka yvir málsviðgerðina á Ólavsøku í ár.


text:
Heimurin var kvirrur í meira enn eitt ár vegna koronu, og tískil hava Einangran, eins flestu aðrir tónleikarar, ikki havt møguleika at framføra og vinna pening.
Tó so hevur friðaliga koronutíðin ikki verið meir friðarlig enn so, at tey bæði Lea Kampmann og Heiðrikur á Heygum handan Einangran, hava nýtt tíðina at skriva nýggjan tónleik. Nú eru tey komin so langt áleiðis við verkætlanini, at tíðin er búgvin til at fáa nýggja tónleikin hjá Einangran út í heim. Nú søkja tey um stuðul til útgávuna á Hópfíggingarportalinum.
Tá danska samfelagið lat aftur 13. marts 2020 av koronu, endaðu Heiðrikur á Heygum og Lea Kampmann í somu íbúð í Keypmannahavn, har tey fóru í sjálvboðið sóttarhald. Innan leingi fingu tey hugskotið at gera livestream-konsertir á Facebook og Instagram. Tey spældu konsertir hvørt kvøld og høvdu lurtarar frá øllum heiminum.
Eftir eina tíð fingu tey hugskotið at skriva løg saman. Tey bæði høvdu ongantíð áður skrivað løg á føroyskum, og ei heldur høvdu tey skrivað løg saman, men tað vísti seg skjótt, at tey samstarvaðu sera væl, og eftir stutta tíð var hugskotið blivið til fýra løg á føroyskum, sum millum annað lýsa ta serligu, søguligu støðuna, vit øll hava verið í undir koronu.
Í november 2020 útgav Einangran fyrstu EP-útgávu teirra, Einangran. Ep‘in var væl umtókt, og til FMA 2021 fingu Einangran virðislønina fyri Ársins sang við lagnum, Kanska.
Góða móttøkan av teirri fyrstu útgávu gav Einangran hugin at skriva nýggj løg til heildarútgávu. Tey eru longu til reiðar at fara í upptøkuhølini at taka upp hesa fyrstu heildarútgávu. Teirra hópfíggingarsíða sæst HER.


text:
Forsvar for troen
Ígjøgnum søguna hava verið nógvir týðiligir og væltalandi verjar fyri kristnu trúnna. Men við teimum nýggju avbjóðingunum frá nýateismuni er tørvur á eini nýggjari og smidligari tilgongd til apologetikkina (trúarverjuna). Ætlanin við “Forsvar for troen” er ikki endiliga at búgva lesaran út til at kunna vinna orðaskiftið, tá ið teir vanligu apologetisku spurningarnir verða viðgjørdir. McGrath er harafturímóti talsmaður fyri einari apologetiskari tilgongd, sum ikki bara talar til skilið, men eisini til hjartað og hugflogið.
“Trúarverja skal ikki síggjast sum ein verjukendur og fíggindaligur atburður mótvegis heiminum,” sigur McGrath, “men sum eitt kærkomið høvi til at vísa innihaldið í tí skattinum, sum tann kristna trúgvin vituliga er.”
Rithøvundur: Alister E. McGrath
Forlag: Kolon
Útgivin: 2016
Blaðsíður: 185


text:
Fyrstu riðlar vórðu avgreiddir á stevnuni í Saint-Dizier í dag, har eisini føroyskir svimjarar royndu seg. Í 50 rygg svam Signhild Joensen úr Ægir seg víðari til A-finaluna í morgin, við tíðini 29.14 sekund, meðan Magnus Jákupsson sum svimur fyri Danmark eisini kom í A-finalu í morgin við tíðini 25.52 sekund, eisini í 50 rygg. Sí CoSaint-Dizier Natation á Facebook
Tað er eitt sindur fløkjasligt at fylgja við í hasari stevnuni; men tað sær út til at tað verður rættiliga spennandi fyri okkum føroyingar, tá ið Signhild í morgin fer at royna seg eisini í 200 metra ryggsvimjing. Sí mynd niðanfyri.


text:
Her liggja øll álit og rit, sum Yrkisútbúgvingarráðið og arbeiðsbólkar undir ráðnum og yrkisnevndunum hava staðið fyri.
Endurskoðan av yrkisútbúgvingarøkinum 2018. Tilmæli um tillagingar
Álit um vaksnamannaútbúgving og arbeiðsmarknaðardepil 2018
Tilmæli um Førleikameting og førleikamenning august 2013
Tilmæli um nýggja yrkisútbúgvingarskipan løgd fyri Yrkisútbúgvingarráðið í apríl 2011
Álit um ungdómsarbeiðsloysi apríl 2010
Álit um endurskoðan av yrkisútbúgvingarskipanini apríl 2010
Álit um grundskeið í kokkayrkinum 2009
Upprit um skúlagongdina innan smásøluyrkið 2008
Tilráðing um skúlagongd innan handilsyrkið 2006
Tilráðing um íverksetan av yrkisútbúgving innan fiskireiðskap - serliga trol og nót 2004
Tilráðing um yrkisútbúgving, sum skal geva førleika til køksarbeiði og matgerð umborð á skipum og á matstovum 2004
Tilmæli um broytingar í yrkisútbúgvingarlógini 2001
Nýggja álitið um yrkisútbúgving innan landbúnað 2001
Álit um yrkisútbúgving innan fiskaídnað og havbúnað 2000
KT-álitið: Til menning og til mátt 2001
Álit um høvuðskunngerð um SIT 2000


text:
Søkt verður eftir leiðara til Mentanarhúsið í Fuglafirði at seta 1. mai 2012 ella skjótast eftir hetta.
Førleikakrøv:
Vit meta tað sum ein fyrimun, um umsøkjarin:
- Hevur útbúgving og/ella royndir innan mentunarøkið
- Hevur fyrisitingarligar royndir, herundir leiðsluroyndir
- Hevur góðan skrivligan og munnligan førleika til serliga føroyskt, men eisini fremmant mál
- Dugir væl at samskifta.
- Hevur telduførleika á brúkarastøði
- Er jalig/-ur, opin og fyrikomandi
- Sær møguleikar fram um vansar.
- Hevur evni og áræði at ganga nýggjar leiðir
- Talan verður um nýtt starv, sum leiðarin verður við til at skapa frá byrjan.
Arbeiðsøki:
Tú kemur í tøttum samstarvið kommununa at hava dagligu leiðsluna av Mentanarhúsinum í Fuglafirði, herundir:
- At leggja til rættis øll tiltøk, sum verða í húsinum.
- At verða leiðari hjá starvsfólkum í húsinum.
- At verða við til at seta dám á húsið.
- At marknaðarføra húsið innan- og uttanlendis.
- At samskifta við hugskotsbólk.
- At verða sjónligur í nærumhvørvinum.
- At gera uppskot til fíggjarætlanir.
Tilvísing:
Leiðarin hevur tilvísing til kommunustjóran.
Løn:
Starvið verður lønt sambært sáttmála við avvarandi yrkisfelag.
Starvsupplýsningar:
Nærri upplýsingar um starvið umframt undirliggjandi tilfar fáast við at venda sær til Jákup Frants Larsen á telefon 238002.
Umsókn:
Hevur starvið tín áhuga, send so skrivliga umsókn við viðkomandi prógvum og viðmælum til Fuglafjarðar kommunu, Ennivegur 38, 530 Fuglafjørður.
Umsóknarfreist:
Umsóknin skal vera kommununi í hendi í seinasta lagi 30. mars 2012 kl 15.00.
Býráðið skilar sær rætt til at velja millum innkomnar umsóknir ella onga at taka.
Fuglafjørður, tann 08. mars 2012
Fuglafjarðar kommuna
Mentamálanevndin


text:
Leivur Øssursson (uml. 980-1047) var sonur Øssur Havgrímsson og vaks upp hjá Tróndi í Gøtu saman við Sjúrða Tollakssyni, Tórði Lága og Geyta Reyða. Teir vóru allir javngamlir. Eftir deyða Sigmundar Brestisson tóku Tróndur og Leivur allar Føroyar undir seg.
Tá Leivur var giftingarførur mælti Tróndur til, at hann fekk sær Tóru Sigmundardóttir til konu. Í tí sambandinum eydnaðist tað Tóru at fáa loyst loyndarmálið um deyða faðir síns, sættir vórðu gjørdar, og Tóra játtaði at enda umbønini um hjúnalag. Saman settu tey búgv í Hovi á faðirgarðinum. Eftir tað hevði Tróndur onga ávirkan á Leiv. Tørvaði honum ráð, ráðførdi hann seg við konu sína. Saman fingu tey sonin Sigmund.


text:
Súni í Hjøllum, borgarstjóri í Nes kommunu, bjóðaði vælkomin, tá ið bátarnir komu í Oyrarnar á Bátafestivalinum tann 1. mai 2021
Góðu gestir og bygdafólk!
Hjartaliga vælkomin í Oyrahavnina á Toftum í Nes kommunu!
Síðan 2005, tó undantikið í fjør vegna Korona, hevur fyrsta vikuskiftið í mai verið eitt serligt vikuskiftið fyri bátafólk og onnur. Ársins fyrsti møguleiki at savna bátar og fólk til hugnaliga samveru à Toftum. Vaksin og børn kunna njóta dagin, góðu búffarnar av grillini, kaffi og matsølu, hoppiborgir, tónleikin, mótasýning o.m.a.
Í ár eru ávísar avmarkingar vegna heilsufakligu tilmælini í samband við Korona. Men fyrireikararnir hava, saman við kommununi, sum í vikuni skipaði fyri árligu várdøgunum, lagt nógv fyri at fyrireika hendan dagin so væl, at vit øll í felag kunnu fáa ein góðan dag saman – bæði í álvara og gaman. Bátafestivalurin er við árunum vorðin ein partur av okkara samleika í Nes kommunu.
Tað er altíð ein vøkur sjón at síggja so nógvar og snotuligar bátar og før sigla eftir Skálafjørðinum. Í 2019 kundu vit njóta hesa sjón, bæði tá íð Bátafesstivalurin eins og tá íð Føroya Regatta var, tá ið føroysku træseglskipini vóru her á fjørðinum og eisini vitjaðu her á Toftum. Eitt sera hugnaligt og gevandi tiltak, sum vit minnast afturá við takksemi. Í fjør var eingin Bátafestivalur, men tað var hugnaligt at vera við til konvoysiglinga á Skálafjørðinum 16. mai í fjør í sambandi við, at tað vóru 75 ár liðin, síðani annar veraldarbardagi endaði.
Dagliga síggja vit mong skip bæði fara inn og út eftir Skálafjørðinum, longsta og besta fjørði Føroya, fjørðinum, sum eisini er kendur við navninum Kongshavn.
Hvussu gamalt navnið Kongshavn er – og hvør uppruni tess er, er ikki heilt greitt. Navnið finst tó í skjølum longu frá 1650, har sagt verður, at Kongshavn er frá syðra parti av Skálafjørðinum.
Siglir tú inn eftir Skálafjørðinum og ert komin inn um Garðsenda á Toftum og Raktanga á Strondum, so ert tú komin í Kongshavn. “Den længste fjord og samtidig tryggeste ankerplads…..” skýra fróðarrit Skálafjørðin. Skálafjørðurin er longsti fjørður Føroya. Hann er 13 km av sandinum í Skálafirði í beina linju út í Raktanga og 18 km út í Eystnes.Tað er tí heldur ikki so løgið, at Skálafjørðurin hevur verið skipum lívd og vernd síðan Tróndar dagar.
Mangar sagnir og søgur eru knýttar at Kongshavn ella Skálafjørðinum. Eftir mannasøgn høvdu Tróndur í Gøtu og skeggjar hansara skip síni liggjandi við Skipanes og inni í Akkersvík á Skála. Hesi staðarnøvnini benda á, at her hava menn kent seg tryggar at hava skip liggjandi.
Fyrsta atløgubryggja á Skálafjørðinum, har stór skip kundu leggja at, var á Skipanesi. Bryggjan varð bygd í 1914. Ásannast má, at síðan tað hevur verið stór framgongd við atløgubryggjum kring allan fjørðin.
Tá ið føroyingar av álvara fóru at keypa skip fyrst í 1900-talinum, sást skjótt, at skipað viðurskifti máttu fáast í teimum ymsu havnunum, og í tí sambandi vórðu havnareglugerðir gjørdar.
Tann 18. okt. 1913 kemur í gildi lóg um Kongshavn (Skálafjørðin) sum skipahavn. Sambært hesi lóg skuldu kommunurnar fram við Skálafjørðin velja eina nevnd at hava ábyrgd av havnaviðurskiftunum. Henda nevnd hevði sín fyrsta fund tann 7. februar 1914 og fekk navnið Kongshavnar Havn og er virkin enn.
Vit, sum búgva her á landi, byggja land. Vit skapa møguleikar fyri at liva her á landi. Tað hava eisini tey gjørt, sum livdu fyri okkara tíð – ella sum undan okkum fóru. Korini hava hava verið sera ymisk gjøgnum tíðirnar at náa hesum máli.
Tað vóru nøkur, sum gingu undan og løgdu lunnar undir tað samfelagið, sum er okkara í dag. Tað dirvi og áræði, sum forfedrar okkara hava víst í arbeiði á sjógvi og landi, er prógv fyri hesum. Ofta vóru menninir burtur stóran part av árinum, meðan møður, ommur og aðrar kvinnur, sum heima vóru, uppaldu børnini og tey ungu at taka ábyrgd, eisini, tá ið menninir ikki bóru boð í bý. Ofta varð hetta gjørt undir sera trongum korum. Men hóast hjálpin frá samfelagnum var lítil og ongin til likams og sálar fyrr í tíðini, so var hjartalagið og hjálpsemi har, ikki við so mongum orðum, men í verki. Fólk stóðu saman, eisini – tá ið harðast leikaði á.
Í dag er 1. mai, ið er altjóða arbeiðaradagur. Í Føroyum eins og kring um í frælsa heiminum verða røður hildnar og tiltøk skipaði, sum varpa ljós á søguna og stríðið, sum arbeiðandi fólkið mátti fara ígjøgnum til tess at vinna sær tey rættindi, sum vit í dag halda vera sjálvsøgd.
Vit eiga tí at minnast hesar forfedrar okkara, kvinnur og menn, við stórari virðing og stórum takksemi. Okkara forfedrar løgdu lunnar undir okkara vælferðarsamfelag. Vit eiga ikki at lata søguna doyggja.. sum vit syngja, men framvegis og áhaldandi eiga vit saman, sum nú eru uppi á døgum, at byggja land við og eftir teimum umstøðum, vit hava – og harvið gera Føroyar og okkara kommunu til eitt gott stað at búgva í hjá øllum okkara fólki.
Nú vit eru stødd í Oyrunum á Toftum, vil eg nevna handils- og reiðaravirkið hjá D. P. Højgaard, størsta handilsvirkið á Skálfjørðinum og millum tey stóru í Føroyum – enntá onkuntíð tað størsta. Virksemið byrjaði Dánjal Petur Højgaard og konan í 1904. Hetta er bara eitt dømi um undangongufólk í okkara kommunu.
Dánjal Petur var 32 og konan 31 ár, tá ið tey fóru undir handilsvirkið í Oyrunum. Bæði høvdu góða barlast at fara undir hetta virksemi. Dánjal Petur hevði tá longu nógvar lívsroyndir, bæði frá sluppfiskiskapi og arbeiði á landi. Hann hevði verið 11 ár til lands í Íslandi og vunnið væl av pengum. Hann var av allar, allar raskastu monnum, framtaksmaður og neistin at stovna egið virki og bróta upp úr nýggjum, kveiktist í Íslandi.
Tá ið eg var smádrongur í 1960-unum blómaði fyritøkan, sum tá kallaðist D. P. Højgaards Eft. Yngra ættararliðið hevði tikið við og ført førningin inn í nýggju tíðina við alsamt fleiri skipum, turkihúsi, nýggjum og fjøltáttaðum handlum, bæði her á Toftum eins og í Runavík. Á havnalagnum í Runavík var stór útbygging gjørd til at fremja teirra virksemi á sjónum. D.P. Højgaards Eftf. gingu á odda m.a. við at lata Vesturhavið Blíða byggja í 1956. Hetta var fyrsta stállínuskipið, sum kom til landið. Reiðaravirkið á Toftum var víða kent.
Her í Oyrunum var lív í. Eg minnist aftur á tíðina við stórum takksemi. Allar upplivingarnar í handlinum, í Turkihúsinum, á Garnaloftinum, men ikki minst í sjálvari Oyrahavnini. Mangir bátar róðu út og fleiri royndu eisini við sildagørnum. Her í Oyrunum kveiktist áhugin hjá mongum smádreingi til sjógvin. Egningin var ein stóru partur av gerandisdegnum hjá okkum. Tað hevði verið stuttligt at sæð, hvussu stór rúgvan av fiski og sild hevði verið, um vit samlaðu alt í eina rúgvu, sum er komið upp her í Oyrahavnini.
Onki kemur av sær sjálvum. Sjáldan, ella ongantíð, kann nakar fremja nakað einsamallur. D. P. Højgaards Eftf. dugdu eisini væl at fáa gott fólk afturat sær, bæði á sjógvi og landi. Tí blómaði fyritøkan í mínum barnaárum.
Vit liva nú í eini aðrari tíð, og fortreytirnar hjá vinnulívinum broytast. Tað hevur eisini gjørt seg galdandi her í Oyrunum eins og í øllum samfelagnum Menningin í samfelagnum hevur verið ómetaliga stór í mangar mátar. Nú húsast annað virksemi t.d. í Oyrahandlinum. Men aftur her ger tað seg galdandi, at onkur skal ganga á odda. Saman við góðum og dugnaligum starvsfólki í fyritøkuni hevur Navia megnað at ment seg so nógv, at fyritøkan ikki bara er kend í Føroyum, men eisini í mongum londum uttanlands.
Her vit standa í Oyrunum heldur byggifyrtøkan KBH til. Eisini her er tað sama galdandi, at onkur skal ganga á odda og fáa gott fólk afturat sær, fyri at fáa fyritøkuna at blóma.
Eg kundi hildið á at nevna dømi, men stundir eru ikki til tað. Men sum heild kann sigast um okkara kommunu, at vit upp gjøgnum tíðina hava verið heppin at hava eldsálir, sum hava gingið á odda – og ikki minst, hava dugað at fáa fólkið at standa saman um tær ymsu uppgávurnar. Stórverk er framd í okkara kommunu, sum als ikki høvdu verið møgulig, um bygdafólkið ikki hevði staðið saman. Hetta hevur verið til gagns fyri okkum øll og til heiðurs fyri Nes kommunu.
Í Nes kommunu standa vit eisini saman um Bátafestivalin. -Við hesum orðum fari eg at ynskja øllum, gestum sum bygdafólki ein góðan, hugnaligan og gevandi Bátafestival.
Hjartaliga vælkomin!


text:
Tuesday, October 2, 2012
Mentanarval 2012: List ? ja takk!
Havnin hevur fostrað nógv dugnalig listafólk. Uttan hesi høvdu vit heilt víst verið fátækari. Hugsið tykkum ein høvustað uttan Listaskálan, Sjónleikarahúsið, Norðurlandahúsið, Tjóðpallin, Bókasøvnini, Musikkskúlan, Smiðjuna í Lítluvík og nógv onnur støð, sum ríka okkum við list á hvørjum einasta degi.
- Nei, tað er óhugsandi.........
Listafólk eru skapandi fólk – skapandi fólk eru framskygd og hava kreativar ætlanir, sum eru førar fyri at menna Havnina á ein hátt, sum vit í dag kanska ikki síggja fyri okkum.
Eg vil arbeiða fyri:
At byggja nýggjan musikkskúla
At gera Reinsaríið til spælistað burturav
At leggja lunnar undir Listaskúla
At arbeiða fyri betri umstøðum at framføra uttandura
At Havnin fær búdeplar til listafólk
At útvega høli til listaverkstað
At stimbra listarligari læru í skúlunum
At bjóða kreativ tilboð til børn og ung
Ein íløga í listina er ein íløga í framtíðina, og tí er avgerandi fyri menningina av høvuðstaðnum, at vit gera íløgur, sum menna okkara listaumhvørvið.
Havnin eigur í nógv størri mun at taka listafólk við uppá ráð, tá listaøkið skal útbyggjast, tí tað eru listafólk sum eru serkøn innan listaøkið!
Andrea Heindriksdóttir
Listi E
Posted by Listin at 9:11 AM


text:
Magnus Musikus vitjar symfoniorkestrið
Bókadeild Føroya Lærarafelags
- Síður: 42.0
- Útgávuár: 2009
- Upprunamál: íslendskt
- Innbinding: innbundin við fløgu
- Rithøvundur: Hallfríður Ólafsdóttir
- Myndir: Tórarinn Már Baldursson
- Týðari: Tóra Tóroddsdóttir
Magnus Musikus er stak heppin, tá ið hann av tilvild villist inn í eina tónleikahøll, har symfoniorkestrið venur til eina framførslu. Magnus kennist við menniskjatónleikin frá reypinum hjá langabbanum, men nú sleppur hann endiliga sjálvur upp í part.
Við orðum og myndum leiðir henda stuttliga søgan lesaran inn í ta gandakendu tónleikaverðina. Ævintýrið hjá Magnusi vindur upp á seg, meðan lesarin hoyrir um tey ymisku ljóðførini, og hvussu tey ljóða.
Við bókini fylgir ein fløga, har Anfinn Heinesen lesur søguna, og íslendska symfoniorkestrið spælir verkini í bókini. Arina Bischoff syngur lagið hjá Magnusi Musikus. Umframt tað spælir Føroya Symfoniorkestur tónleikaverkið Ólav Riddaraós.


text:
Røkk út til okkara nógvu lesarar og stuðla Trúboðanum. Trúboðin.fo hevur tvey lýsingarpláss:
Miðlýsingar: “bannaralýsingar” mitt á síðuni og undir greinum á teldu og teldli (flexibul stødd)
Síðulýsingar: “kvadratlýsing” á síðuni á teldum/teldli og undir greinum á fartelefonini (flexibul stødd)
Send okkum ein fyrispurning, um tú ynskir at bíleggja eitt lýsingarpláss. Møguleiki er bæði at bíleggja eitt lýsingarpláss í avmarkaða tíð ella at gera eina fasta lýsingaravtalu, har tú eigur eitt lýsingarpláss í eitt longri tíðarskeið.
Vit vilja fegin skriva um kristilig tiltøk og bjóða eisini møguleikan at lýsa við kristiligum tiltøkum fyri ein sámuligan prís.
Send okkum ein fyrispurning niðanfyri, um tú ynskir at lýsa á trubodin.fo.
Vit nýta cookies á heimasíðuni til tess at minnast tínar stillingar og veita tær eina betri heimasíðu. Cookies eru lítlir tekstfílar, ið verða goymdir á tínari teldu, sum hava til endamáls at minnast teg aftur. Cookies eru ikki skaðiligar, men kunnu innihalda upplýsingar um teg.
Tú kanst velja at frásiga tær cookies, men hetta kann hava við sær, at heimasíðan ikki virkar, sum ætlað.
Neyðugar cookies
Neyðugar cookies skulu játtast, til tess at heimasíðan skal virka sum ætlað.
Sløkkir tú fyri hesum cookies, kunnu vit ikki goyma upplýsingar um tína vitjan. Hetta kann hetta ávirka hentleikarnar á heimasíðuni.
Triðjaparts cookies
Heimasíðan nýtir Google Analytics til tess at samla hagtøl yvir vitjandi á heimasíðuni. Talan er einans um tekniskar dátur, sum ikki eyðmerkja teg sum persón.
Hesar cookies hjálpa okkum at betra síðuna við tíðini.
Vinaliga játta neyðugar cookies fyrst, áðrenn tú kanst goyma tínar stillingar!


text:
Dalsenni kom aftur klokkan 08:00 frá útróðrið í morgun. Teir høvdu roynt við línu eyðstanfyri Føroyar.…
Tag: Dalsenni
10.000 pund í útróðrarfiski í dag í Klaksvík
Tríggir útróðrarbátar landaðu til NFCS í dag. Teir høvdu 9.628 pund tilsamans og lógu allir um…
Dalsenni hevði 4.500 pund í dag
Klokkan er 12:11 og Dalsenni er júst á veg inn eftir vágni. Teir hava verið við…
Dalsenni hevði 3.500 pund í dag
Dalsenni kom aftur klokkan 11:10 í dag. Teir høvdu roynt við línu norðan fyri Føroyar. Veiðan…
Dalsenni hevði 3.700 pund í dag
Dalsenni kom aftur av útróðrið klokkan 13:00 í dag. Teir høvdu roynt við línu norðan fyri…
Stakkavík hevði 11.000 pund í dag
Stakkavík kom aftur klokkan 11:45 í dag. Teir høvdu roynt við línu norðan fyri Føroyar. Veiðan…
Dalsenni hevði 6.000 pund í dag
Dalsenni kom aftur klokkan 12:00 í dag. Teri høvdu roynt við línu í Djúpunum. Veiðan bleiv…
Dalsenni hevði 6.000 pund í dag
Dalsenni kom aftur klokkan aftur klokkan 14:15 í gjár. Teir høvdu roynt við línu eystanfyri Føroyar.…
Dalsenni hevði 6.300 pund í dag
Dalsenni kom aftur klokkan 11:31 í dag. Teir høvdu roynt við línu sunnanfyri Føroyar. Veiðan bleiv…
Dalsenni hevði 7.000 pund í dag
Dalsenni kom aftur klokkan 11:00 í dag. Teir høvdu roynt við línu í Djúpinum. Veiðan bleiv…


text:
Tað eru vísindafólk frá Center for Geogenetik á Statens Naturhistoriske Museer í Keypmannahavn sum standa fyri hesi gransking.
Verkætlanin ber heitið “Population Genomics of Vikings”. Evnið, verkætlanin viðgerð, er at avdúka ílegu-søguna hjá víkingum og farleiðum teirra í Útnorði í 8-12. øld.
Ætlanin er í høvuðsheitum at kanna og staðseta ílegurnar hjá niðursetumonnunum í Útnorðri.
Granskararnir taka sýnir úr gomlu beinagrindunum (Mynd: Søvn Landsins)
Víkingarnir eru kendir fyri ferðirnar, teir gjørdu úr heimlondunum í Skandinaviu, og har teir spjaddust víða um lond – ferðir, ið tóku seg upp einaferð í 8. øld. Víðakendur er týdningurin, hesar fólkaflytingar fingu næstu mongu hundrað árini fyri londini, har teir settu búgv.
Fornfrøðiliga eins og søguliga finnast nógvir upplýsingar um víkingarnar, men tað er ikki altíð, at hesar heimildir geva okkum meiri ítøkiligar upplýsingar um leiðirnar, teir ferðaðust, nær hesar fóru fram, og fyri ikki at tosa um, hvussu víkingarnir samskiftu og blandaðu seg við grannafólkini.
Skøltur verður avmyndaður, tí útsjóndin skal endurskapast (Mynd: Kringvarp Føroya)
Á Fornminnissavninum eru útvald væl varðveitt mannabein og tenn av elstu beinagrindum, ið til eru her í oyggjunum, og sum hava ligið á goymslu savnsins. Beinagrindirnar, haðani sýni vórðu tikin, stava frá trimum fornfrøðiligum rannsóknum – frá víkingaaldar grevstrinum Yviri í Trøð í Tjørnuvík, sum fór fram í 1950-árunum, úr sóknarkirkjuni í Kirkjubø í 1960-árunum, og úr kirkjuni heima á Sandi í 1969.
Úrslitini eru ikki tøk enn, men vónandi verða tey tað í hesum árinum.
Eitt nú verður áhugavert at tað fer at bera til at síggja, hvussu hesu fólkini sóu út, húð- hár- og eygnalit.
Lurta eftir samrøðuni við granskaran Ashot Margaryan og fornfrøðingin Símun V. Arge.
Kelda: Søvn Landsins


text:
Herluf Sørensen, organisatiónsráðgevi, og Jógvan Philbrow, formaður í pedagogfelagnum, høvdu hvør sínar framløgur, og so var eisini nevndarval til leiðararáðið.
Eftir framløguna hjá Herluf skipaði hann fyri bólkakjaki við luttakarunum á fundinum, har endamálið var at fáa fram og skapa kjak kring avbjóðingar og tankar í samband við dagsins evni, sum leiðarar sínamillum høvdu á teirra starvsplássum.
Eftir matarsteðgin bar Nancy Poulsen fram ársfrágreiðingina hjá leiðararáðnum. Hon greiddi frá virkseminum farna árið. Millum annað hevði leiðararáðið havt fleiri mál um hendi farna árið, enn undanfarin ár, og kanska serliga í samband við verkfallið. Eisini mælti leiðararáðið í frágreiðingini til, at faklig leiðsla má setast í hásæti, og at tað eisini er neyðugt við nýggjum bygnaði í Pedagogfelagnum.
Síðani var nevndarval. Nancy Poulsen, Hildur Hermansen og Poula Ejdesgaard stóðu fyri vali. Tær bjóðaðu seg allar at halda fram, og ongi mótvalevni vóru, so nevndin varð afturvald. Nevndin komandi árið er sostatt mannað av: Rúnu Tausen, Poulu Ejdesgaard, Nancy Poulsen, Hildur Hermansen og Marjun Hentze. Eykaumboð eru nú Kára Løkin og Poula Djurhuus.
Eftir kaffisteðgin kom Jógvan Philbrow á skrá við uppleggi um eftirvirkna av verkfallinum. Í røðuni greiddi hann frá hvussu leiklutir hjá pørtum broytast í verkfallstíðum, og hvussu stóra ávirkan tað kann hava á einstaklingar og fakbólkar. Álit millum partar verður øðrvísi, og millum annað hava vit sæð eina avleiðing av tí verða, at eitt hjálparfólkafelag er sett á stovn.
Jógvan hevði síðani framløgu um hvussu Pedagogfelagið sum heild hevur lukkast við samráðingum farnu árini í mun til onnur fakfeløg. Kjak stóðst av tí, umframt at ymisk onnur evni eisini vóru havt á lofti. Sum heild var tað ein væleydnaður leiðararáðsdagur.
Komandi landsleiðaradagur verður 7. Septembur 2018 í Norðurlandahúsinum. Skráin verður kunngjørd seinni.


text:
Tá ið nýggja samgongan tók við, var eg spentur uppá hvussu fiskivinnupolitikkurin kom at verða. Lyftini frá samgonguleiðarunum og serliga frá Fiskimálaráðharranum boðaðu frá, at nú skuldi broyting koma í. Ruddast skuldi upp í óskilinum, nú skuldi umsitast rætt og rættvísi skuldi í hásæti.
Á sumri 2011 hevði eg, sjálvur triði, fatur í Høgna Hoydal á fundi á Gamla Apotekið. Vit vistu um ætlaðu avgerðirnar hjá ”Makrelsamgonguni”, fyri deiling av nýggja tilfeinginum “Makrelinum”. Vit greiddu Høgna frá hvørjar fylgjurnar koma at verða í eigaraviðurskiftunum fyri fiskiflotan, um teir settu ætlaðu avgerðirnar í verk. Høgni lurtaði, men var hvørki til at høgga ella stinga í ”Teir útvaldu skuldu fáa bróðurpartin” og heimaflotin mátti sigla sín egna sjógv – einki skuldu hesir fáa, tí hetta var stuðul ??. Einki var tosa um hvør rættartrygdin var – hvussu søguligu rættindini vóru – hvør hevði rætt til nýggja tilfeingið o.s.fr.. Sum sagt so gjørt og í dag so kann eg staðfesta, at fylgjurnar vóru størri enn vit tríggir ávaraðu Høgna um.
Avgerðirnar sum Makrelsamgongan tók í 2011, mugu metast at verða fundamentið undir fámannaveldinum í fiskivinnuni – har Uppisjóvarflotin og Barentshavs flotin, nú eiga størri og størri part av heimaflotanum. Alt fleiri rættindi savnast á færri og færri hondum.
Í 2011 var ein søguliga góður møguleiki at fáa skilagóða umsiting av øllum tilfeinginum hjá føroyingum – øllum føroyingum at frama, men Makrelsamgongan tók ikki av.
Hevði vænta, at nýggja samgongan fór at verða afturlítandi og eftirmeta tað ið teir fingu á skaftið undir ”Makrelsamgonguni”.
Men nei, nærum tvørturímóti so torir Høgni ikki at nevna hetta við einum orði. Kanska følist tað ov tungt, at skula taka upp eftir sær sjálvum.
Ístaðin hevur Høgni sett eina nevnd til at koma við uppskotið til nýggja fiskivinnuskipan í heyst. Uppskotið skal byggja á eina marknaðarstýrda skipan (uppboðssølu). Eisini hevur hann, í summar, skipa fyri, at útvaldir kunnu koma við í nakrar uppboðssølur.
Spurningurin er, hvat ætlar Høgni at nýta úrslitið hjá nýskipanarnevndini til ?
Tann fiskivinnupolitikkurin, ið Høgni sjálvur setti út í korti í 2011, gongur jú strúkandi. Teir fáu útvaldu leggja jú alt undir seg. Fyri at lýsa støðuna betur so bleiv hesin fiskivinnupolitikkur staðfestur í skrivið, frá einari nevnd ið var manna av embætisfólkum úr fiskimálaráðnum. Til tann ið hevur áhuga, so kann hetta finnast á www.lms.fo undir almen álit við heitinum “Virðisvøkstur í fiskivinnuni – frágreiðing frá trímannabólki í Fiskimálaráðnum”.
Embætismenninir í Fiskimálaráðnum hava melda út, hvønn politikk, ið teir ynskja, ein spurningur er hvør stýrir í løtuni embætismenninir ella fiskimálaráðharrin?
Seinasta action, ið Høgni mælir til, er ein stóran niðurskurð til partar av heimaflotanum. Serliga partar av heimaflotanum har stóru reiðaríini ikki enn hava fult ræði yvir. Partarnir av heimaflotanum (Størru trolararnir) har stóru reiðaríini eiga ein stóran part, eru ikki raktir av niðurskurðinum.
Hví skal niðurskurðurin gerast ”Tað er fyri at bjarga toska og hýsustovninum undir Føroyum”.
Mær kunnugt verður nærum altíð ført fram at dugnalig og vitug fólk er okkara dýrabarasta tilfeingi. Í fiskivinnuni eru sostatt tvey høvuðs – tilfeingi fiskur og fiskimenn/sjómenn.
Haldi ikki at Høgni er greiður yvir hetta nú hann, nærum í panikk, vil minkar um talið á teimum, ið kunnu og møguliga vilja luttaka á einari evt. komandi uppboðssølu. Kanska er hann vorðin ótolin og heldur, at verandi frágongd av fiskimonnum og miðsavnan av rættindum ikki gongur skjótt nokk.
“Målet helliger alle midler”, verður sagt. Høgni ynskir at fremja niðurskurðin við at bróta við allan fyrisitingarsið í fiskimálaráðnum. Hann vil taka ein stóran niðurskurð fyrst. Síðan skal hann geva bátunum fiskidagar út í tveimum, fyrri partur verður eftir % av fiskidøgum fyri seinasta ár og seinri partur verður % eftir nýtslu av fiskidøgum av felagspulju.
Spurdur um hetta ikki var óheppið, at nýta eitt tilfeldugt ár sum grundarlag, svaraði Høgni “Nei”, hetta var í lagi og at hetta árið, kom at verða grundarlag framyvir.
Hugsaði við mær sjálvum ”Guð forbarmi seg” hvat er hetta fyri ein maður, ið vit hava fingið til fiskimálaráðharra. Nú vil hann innføra arvasyndini til teir ið hava verði fyri óhappi (sjúku, havarí, etc.) ella øðrum seinasta fiskiár.
Havi ofta hugsa um hví tjóðveldisfólk hava givið Formanninum – Høgna Hoydal kelinavnið ”Lítli Messias” ?. Roknaði við, at grundgevingin var, at Høgni kundi metast at verð ein rættvísur maður við hjartagóðum ætlanum.
Eri tó komin til, at kelinavnið nokk er komið av Høgnasa stálvilja til at uppfylla tað sokallaða Matteus prinsippið ”Tann ið hevur, hann skal fáa, so at hann hevur í yvirflóð, men tann ið einki hevur, honum skal verða tikið frá – eisini tað í hann hevur”. Við at geva nøkrum fáum útvaldu øll virðismikil rættindi og at lata teir halda fram óskerdar, fyri síðan at taka meira frá teimum, ið vóru við sviði soð, eftir avgerðirnar hjá Makrelsammgonguni í 2011 – soleiðis at teir missa enn meira – má metast at verða heilt eftir Matteus prinsippinum, um tað skal skiljast bókstavliga.
Minnast skal til, at alt hetta er framt við sera ivasomum heimildum og kannan um rættartrygd.
Var Høgni rættvísissøkjandi, so hevði hann arbeitt av øllum alvi við at rætta mistøkini, ið makrelsamgongan gjørdi í 2011.
Eftirtíðin vil so vísa um avgerðirnar hjá Høgna vóru tað besta, ið henda kundi fyri fiskastovnarnar, fiskimenninar og Føroya fólk.
Tað eru avleiðingarnar av avgerðum, ið Høgni saman við Makrelsamgonguni tók í 2011, sum vit liva við í dag og tað verða tær avgerðir, ið Høgni tekur nú í 2016 og 2017, ið koma at mynda framtíðina.
Livst so spyrst
Vh
Meinhard Jacobsen, Msc. Fiskivinnutøkni.


text:
2409.20 - Føroyskur stjórnarskipanarrættur I.
Skeiðsnummar
2409.20
Heiti
Føroyskur stjórnarskipanarrættur I.
ECTS
10
Fortreytir
Bachelorprógv ella samsvarandi við nóg mikið av løgfrøði.
Endamál
Endamálið við skeiðnum er at geva teimum lesandi vitan og førleikar, sum nærri lýst niðanfyri, í føroyskum stjórnarskipanarrætti innan fyri serliga heimastýrisskipanina og mannarættindini í ríkisgrundlógini.
Innihald
Skeiðið er býtt í tveir høvuðspartar: Partin um heimastýrisskipanina og partin um mannarættindi í donsku grundlógini. Parturin um heimastýrisskipanina byrjar við eini lýsing av ríkisrættarstøðu Føroya í søguligum ljósi. Eftir hetta verða forsøga og fyribúgving (forarbejde) til heimastýrislógina viðgjørd. Síðan fylgir ein innihaldslig lýsing av einstøku ásetingunum í heimastýrislógini og yvirtøkulógini og uttanríkispolitisku heimildarlógini frá 2005. Harnæst verða gjøgnumgingnar og viðgjørdar ymiskar áskoðanir á, hvørja prinsipiella støðu Føroyar hava í danska ríkinum. Týðandi er eisini lýsingin av, hvussu heimastýrisskipanin broyttist grundleggjandi við sokallaðu yvirtøkulógini og uttanríkispolitisku heimildarlógini í 2005. Háttalagsligir spurningar sum rættarheimildir og hvussu stjórnarskipanarlógir verða, og eiga at verða, tulkaðar, koma eisini til viðgerðar í fyrra parti. Í seinna partinum um mannarættindi eftir ríkisgrundlógini verða nøkur av mest týðandi rættindunum eftir grundlógini gjøgnumgingin. Hesi eru talufrælsi, ognarrættur, rættur til frælsi og bústað, felagsfrælsi og savningarfrælsi. Eisini vera háttalagsspurningar, sum eru serstakir fyri mannarættindi, viðgjørdir og mettir um.
Læru- og undirvísingarhættir
Millum 40 og 50 tímar. Undirvísingin verður skipað sum fyrilestrar, studentaframløgur, kritiskt kjak og greining av ymiskum lestrarevnum.
Læruúrtøka
Eftir lokið skeið skal hin lesandi vera før/ur fyri at: - Greiða frá ríkisrættarstøðu Føroya í søguligum ljósi. - Greiða frá ymiskum fatanum av læruni um ríkiseindina og sokallaðu delegatiónsteoriina og duga at greiða frá, hvat grundarlag hesar hava í grundlóg o.ø. rættarkeldum. - Greiða innihaldsliga frá heimastýrislóg og yvirtøkulóg og uttanríkispolitiskari heimildarlóg. - Greiða frá nýskipanini í 2005, og hví henda hevði verkligan og prinsipiellan týdning. - Lýsa sereyðkennini fyri tulking av stjórnarskipanarlógum og hvussu sambandið er millum rætt og politikk á hesum øki. - Greina serstøku spenningarnar, ið eru grundleggjandi fyri sokallaða ríkisfelagsskapin, og sum bjóða siðbundnari og stigskipaðari (hierarkiskari) fatan av statsbygnaðinum av. - Greiða frá innihaldi og týdningi av mest týðandi mannarættindaásetingum í donsku grundlógini. - Greiða frá týdninginum av, at einstøk mannarættindi mugu javnviga við onnur rættindi og onnur áhugamál. - Miðla og orða vitan og grundgevingar fakliga og málsliga merkt av greiðari skipan og høpi.
Próvtøkuháttur
Fleirvalaroynd tíðliga í skeiðnum telur 20%. Heimauppgáva upp á minst 6 síður (hvør síða 2.400 tekin við gloppi) við 14 daga freist yvir evni, ið tann lesandi fær frá undirvísara miðskeiðis í skeiðnum, telur 30%. Skrivlig roynd upp á 5 tímar, tá skeiðið endar, telur 50%. Eitt samlað próvtal verður givið. Fortreyt fyri at fara til roynd er kortini, at tann lesandi hevur staðið allar tríggjar royndir hvørja sær, um tær verða mettar sum sjálvstøðugt avrik.
Próvdøming
Innanhýsis
Próvtalsstigi
7-talsstigin
Lestrarlisti
Bárður Larsen & Kristian Joensen Tilfarssavn – tøkt undan undirvísing á Moodle. Kravdur lesnaður liggur millum uml. 800 og 900 síður, men partar, eitt nú um søguligt bakstøði, verða lisnir leysliga. Tilfarssavnið fevnir um m.a. úrskurðir, lógir og lógarforarbeiði, greinar og bókakapitlar eftir hesar høvundar: Kára á Rógvi, Jákup Thorsteinsson, Frederik Harhoff, Alf Ross, Kristian Joensen, Bárð Larsen, Jens Peter Christensen, Robert F. Williams, Max Sørensen, Ole Spiermann, Poul Meyer, Edward Mitens, Jens Hartig Danielsen, Peter Germer, Frederick Schauer, Henrik Zahle og Boštjan M. Zupančič.
Ábyrgd
Bárður Larsen


text:
SpaceCowboys eru aftur við í ár, eftir at hava givið fjepparunum eina serstakliga spennandi semi-finalu í móti Team Ballast til sesong 4. Spælistílurin hjá SpaceCowboys er ein, har vit síggja meira samanspæl í millum leikararnar, enn styrkir hjá einstakum leikarum. Hóast hetta fáa vit til tíðir glottar av einstakum leikarum, tá leikarirnir eru førir fyri at taka sakir í egnar hendur tá teir føla tað, og tað er krav á tí.
Liðnavn:
SpaceCowboys
Hvat er tykkara mál fyri Elektron deild sesong 5?
At ikki enda aftast og at hava fuuun
Hvat fyri lið halda tit er ringast at spæla í móti í ár og hví?
Team ballast, tí teir eru so ekstremt turrir og gera ikki nakran feil.
Hvør gevur tykkum besta kjans at vinna clutches? 🙂
HyperSniper
Hvør á liðnum heldur tykkum í gongd tá tit mangla eitt moralboost? 🙂
Rooster
Hvør er tann sjúkasti til at poppa heads? 🙂
Ima við scout
Hvør er 2000IQ Player? 🙂
Rooster
Hvør er kongurin av utility usage? 🙂
Rooster
Hvør er eco fragger? 😉
Leifsson
Á hvønn hátt er tykkara lið ymiskt frá tykkara kappingarneytum?
Tað at vit hava skift spælarir forbiðið ofta og at vit aldrin hava pracca.
Um man plussar allar tímarnar hjá á liðnum saman á steam, hvussu nógva tíð hava tit so tilsamans í CS:GO?
Umleið 10000
Um tit kundu geva hinum liðunum eini boð, hvørji høvdu tey boðini verið:
Nær fara tit international?
Endamálið við ‘Team Spotlight’ er ikki at gera alt ov álvarsamt av, men at veita eitt lítið innlit í liðið til stuttleikar. Vit vita ikki hvør leikarin er á liðnum sum hevur fylt út 🙂


text:
Orðtøk Sálomons, kapittul 2
Ávøkstur vísdómsins
v1
Sonur mín, um tú tekur við orðum mínum og goymir boð míni hjá tær,
v2
so at tú vendir oyra tínum til vísdóms og hjarta títt boyggir at skynsemi,
v3
ja, um tú kallar á klókskap, letur róp títt ljóða eftir skili,
v4
um tú leitar eftir teim sum eftir silvuri, sóknast eftir teim sum eftir fjaldum gripum,
v5
tá manst tú skilja, hvat gudsótti er, og kunnskap um Guð manst tú finna.
v6
Tí at Harrin gevur vísdóm, av munni hans koma kunnskapur og skil;
v7
hann goymir teimum rættsintu lukkuna, er skjøldur teirra, sum í sakloysi ganga,
v8
tí at hann vakir yvir stigum rættarins og varðveitir vegin hjá teim, ið hann óttast.
v9
Tá manst tú fata rættvísi og rættferð, rættlæti, hvønn ein góðan veg.
v10
Tí at vísdómurin man koma inn í hjarta títt, og kunnskapurin vera sál tíni yndisligur;
v11
umhugsan man vaka yvir tær, skynsemi man varðveita teg –
v12
fyri at frelsa teg frá einum illum vegi, frá teimum monnum, ið fara við falsi,
v13
frá teim, ið fara av rættferðar leiðum fyri at ganga á myrkursins vegum,
v14
ið hava gleði av tí at gera ilt og fegnast av ilskubrøgdum,
v15
ið vegir sínar krókutar gera og allar sniðgøtur ganga;
v16
fyri at frelsa teg frá annars mans konu, frá fremmandari konu við blíðmæltum orðum,
v17
ið ungdóms vin sín hevur svikið og gloymt hevur sáttmálan við Guð sín;
v18
tí at hús hennara horvir í deyðan, spor hennara leiða til deydninganna niður;
v19
teir, ið inn til hennara fara, koma ikki aftur, og aldri teir komast á lívsins vegir –
v20
fyri at tú kanst ganga á góða manna vegi og halda teg á leiðum teirra rættvísu.
v21
Tí at teir rættsintu munnu byggja landið, og teir sakleysu verða eftir í tí.
v22
Men teir gudleysu munnu verða oyddir úr landinum, og teir svikaligu verða slitnir upp úr tí.


text:
Brandur og innkomuvegurin
2021-07-21 11:33
Eg veit ikki, hvussu fólkaræðið virkar í Sandoynni. Men her í Havn er tað soleiðis, at borgarstjórin lurtar eftir borgarunum og virkar teirra vegna.
Hava borgarar trupulleikar, er tað skylda borgarstjórans at gera alt, fyri at loysa hesar trupulleikar.
Sum eg havi sagt fleiri ferðir: Málið er rættiliga einfalt – ein partur av okkara borgarum fær ikki náttarfrið. Tað er skylda løgreglurnar saman við okkum at tryggja teimum teirra rættindi.
Og tað verður nú endiliga gjørt.
Fyri arbeiðið í Runavík ger hetta hvørki til ella frá, hava vit alment fingið at vita frá borgarstjóranum í Runavík.
Allir aðrir pástandir um, at fiskaflutningur og onnur koyring verður steðgað, eru púrasta tiknir úr leysari luft, og hava onki við veruleikan at gera.
Hartil er tað rættiliga primitivt at blanda hetta mál saman við innkomuvegnum í Havn. Tórshavnar kommuna hevur ikki biðið um tunnil til Eysturoynna ella Sandoynna.
Tunlarnir eru páduttaðir okkum av tí almenna, sum tí sjálvsagt má taka fíggjarligu fylgjurnar og kostnaðin fyri avleiðingarnar.
Her er onki, sum er “kvit og frit”. Avleiðingarnar av bæði Eysturoyar- og Sandoyartunlinum kosta Tórshavnar kommunu risastórar upphæddir.
Tað var Fólkaflokkurin i Tórshavnar býráð, sum í seinastu setu lorkaði Tórshavnar kommunu grótið úr Sandoyartunlinum av hondum. Og nú sita vit við avleiðingunum og rokningini.
Og nú sita vit haraftrat við einum fólkafloksmanni, sum hóttir við at forða løgtinginum í at veita Tórshavnar kommunu somu sømdir sum Runavíkar kommunu.
Sum sagt, eg skilji ikki, hvussu fólkaræðið virkar í Sandoynni, men í Fólkaflokkinum riggar tað eftir øllum at døma illa.
Heðin Mortensen
borgarstjóri


text:
FYRSTA BRØÐRASAMKOMAN 140 ÁR
15 ár uttan ítøkilig úrslit!
Leygardagin 31. oktober 2020 eru liðin 140 ár síðan fyrsta dópin innan Brøðrasamkomurnar í Føroyum. Um tað mundið byrjaði regluligt samkomuvirki í Tórshavn, sum skjótt spreiddi seg um alt landið. Skotski trúboðin William Gibson Sloan, sum á fyrsta sinni kom til Føroya í 1865 at prædika evangeliið, virkaði her á landi í 15 ár áðrenn hann sá tað fyrsta veruliga úrslitið av arbeiði sínum.
Við teimum avmarkaðu ferðamøguleikum sum tá vóru, ferðaðist hann tó um landið alt, har hann, undir húsahornum og inni í roykstovum, sang og kunngjørdi evangeliið fyri bygdarfólkunum.
Fyrstu árini búsettist hann ikki í Føroyum, men ferðaðist ofta millum Føroyar og Hetland, sum eisini var hansara evangeliska virkisøki. Seinnu árini sá hann tað vera neyðugt at festa búgv í Føroyum.
FYRSTI SALUR Í FØROYUM
Í 1879 byggir Sloan møtisal í Havnini. Hetta er á Tinghúsvegnum, beint yvir av Tinghúsinum, har Klubbin og Havnar Bio eru í dag. Hann gav salinum navnið Ebenezer, men millum manna varð salurin róptur Sloans-salur. Hetta var fyrsti evangeliski møtisalur í Føroyum. Nú kundi Sloan hava reglulig evangelisk møti og sunnudagskúla í egnum hølum, men enn væntaði regluligt samkomuvirki innan brøðrasamkomuna í Føroyum.
“HEIMSKENDIR” SMÁDREINGIR
Ímillum smádreingirnar, sum komu í sunnudagsskúla hjá Sloan, vóru brøðurnir Janus og Hans Andrias Djurhuus og Kristin í Geil. Sannlíkt er, at smádrongurin William Heinesen eisini er komin har. Hetta var fyrsti sunnudagsskúli í Føroyum, og hann hevur hildið á líka til í dag, og er framvegis í Ebenezer, sum er framhald av Sloans Sali. William Gibson Sloan innrættaði sær íbúð í salinum, har hann húsaðist einsamallur inntil hann giftist.
FYRSTI DÓPUR
Leygardagin 31. oktober 2020 eru liðin 140 ár síðan fyrsta dópin innan brøðrasamkomurnar í Føroyum. Sunnumorgunin 31. oktober í 1880 fór ein tilburður fram í Havn niðri við ósan og sandin á Eystaru vág, tað sum vit í dag kalla “á Kongabrúnni.” Tveir menn fara gangandi út eftir sandinum og vaðaðu út á sjógv. Annar er kendi havnarmaðurin Andrias Isaksen, vanliga róptur Dia í Geil, og hin er enskur trúboði, sum starvaðist eitt skifti í Føroyum saman við Sloan.
Dia í Geil var komin til persónliga trúgv á Harran Jesus Kristus, og nú ynskti hann, eftir síni egnu persónligu játtan av trúgv at lata seg doypa, sum sín persónliga vitnisburð um deyða og uppreisn Kristusar. Tað var hesin enski trúboðin, sum doypti Dia henda sunnumorgunin, tí Sloan var ikki staddur í Havn um hetta mundið.
Hetta, sum fór fram á Eystaru vág í Havn henda sunnumorgunin 31. oktober 1880 vakti mikla øsing millum fólk, bæði í Havn og um alt landið, men við hesum byrjaði tað regluliga samkomuvirkið hjá Brøðrasamkomunum í Føroyum, sum gjørdist størsta frísamkoma uttan fyri fólkakirkjuna. Sostatt eru tað 140 ár í november mánaði, at Brøðrasamkoman byrjaði sítt fasta og regluliga samkomuvirki í Føroyum.
Tvær bøkur eru skrivaðar um William Gibson Sloan, ein á føroyskum, ein á enskum og ein av fyrstu døgunum kemur bók út á týskum máli um Føroya-trúboðaran William Gibson Sloan.
Kelda:
Kristiliga Tíðindatænastan
v/poul jóhan djurhuus
gjaranes@gmail.com
Tlf: +298 228314
Skrivað: pjd, Glyvrar 25.10.2020


text:
Í dag bórust tíðindi um, at størsta samtíðarskald íra andaðist eftir stutta sjúkralegu. Í 2005 hepnaðist Listastevnu Føroya at fáa nobelvinnaran í bókmentum frá 1995, Seamus Heaney, til Føroya. Ikki skal sigast so nógv um stórskaldið, men vit á Vencli fara at lata skaldskapin, ið hann hevur ríkað okkum vit tala fyri seg. Anahorish Mítt […]
Í Varðanum hesaferð taka vit yrkingar úr eystri og úr vestri. Vit hava sera góðar yrkingar úr Estonia, Norra, Føroyum, Belgia, Íslandi, Russlandi og Bulgaria. Eisini er samfelagskjak úr Bretlandi og Føroyum, millum annað kjak um skrásett parlag úr seinasta Varða. Og so er ikki neyðugt at siga, at vit sjálvandi eisini hava nýskrivaðan […]
Barndømi gjøgnum ljóðið frá dryppandi krananum hómi eg umhvarvið av eini ógvuliga reyðari marru eg hevði einaferð eg mátti gerast eitt við livandi skuggarnar í blómuta tapetinum á vegginum á mínum kamari har langomman andaðist í barndømi OMR
Útgávukonsert: The Absent Silver King Komandi leygarkvøld 3. august verður útgávukonsert í Sjónleikarhúsinum við The Absent Silver King. Bólkurin gevur út LP plátu og fløgu, sum teir hava upptikið live uppá tveir dagar í Studio Bloch við Benjamin Petersen sum ljóðmeistara. Heft at útgávuni er stuttsøgu- og yrkingasavnið hjá forsangaranum, Trygva Danielsen, sum seinasta árið hevur verið […]


text:
Einaferð var gamli bóndi á Skælingi, faðir til sterka Sjúrða, burtur í haga fyri sonin, sum annars plagdi at røkja garðin fyri tann gamla; men henda dagin var Sjúrður á útróðri, og tað mundi verið tí gamla at bana: Dalsmenn og skælingsbóndin sótu illa um sátt. Og ikki var tann gamli komin niður ímóti dalsmarkinum, áðrenn dalsmenn komu tuskandi eftir honum. Teir høvdu altíð havt í kvittanum at gera enda á tí gamla; tí so vóru enn størri líkindi hjá teimum fyri eisini at fáa bilbugt við sterka Sjúrða.
Tann gamli tók til beins undan teimum tað sindrið, hann dugdi, og stevndi norður móti Skoradalsegg. Komin so langt sá hann, at dalsmenn vóru beint í hølunum á honum. Sveittin rann av honum, og fyri seg sjálvan helt hann, at nú vóru góð ráð dýr. Tí at renna undan teim ungu dalsmonnum kundi hann ikki longur.
Hann vendi sær knappliga um ímóti dalsmonnum, steðgaði á og rópti:
“Sjúrður, sonur mín, nú komst tú mær væl við!”
Tá ið dalsmenn hoyrdu Sjúrða nevndan, snúðu teir á og sluppu sær burtur.
Væl hýrdur yvir at snildið hansara hevði eydnast so væl, fór eisini gamli bóndin á Skælingi heim til húsa.
Andreas Weihe: “Søga og søgn”, 1933


text:
NordikUng
– til tín millum 13-17 ár
Sum tannáringur hevur tú nógva ferð á lívinum, og tú hevur helst ikki stóran tørv á at hugsa um pengar og bankar. Øll fáa tó einaferð tørv á ráðgeving um pening. Tað kann vera í sambandi við, at tú byrjar at arbeiða, tá tú fert undir útbúgving ella í sambandi við onnur endamál. Tá er tað gott at kunna koma í ein banka, sum kennir teg. Hjá okkum fært tú fram um alt góða persónliga ráðgeving.
Við NordikUng fært tú
- NordikUng kontu - við frælsi at taka út, og har tú til dømis kanst seta tín lummapening ella lønina frá frítíðarstarvinum inn
- Ókeypis Mastercard Debit Standard - gjaldskort, sum tú kanst gjalda við í handlum og á netinum.
- Ókeypis VISA/Dankort myndakort við egnum sniði
- Ókeypis Netbanka, so tú kanst fara í bankan, tá tú vilt
- Fastan persónligan ráðgeva
- Ókeypis boðtænastu, har tú lætt kanst halda eyga við ymsum rørslum á kontuni


text:
Føroyskt tilfar til enskundirvísingina.
Una Poulsen, lærari í Vestmanna, hevur skrivað og skipað tilfar til eina nýggja føroyska bókarøð ætlað 4. flokki. Tríggjar bøkur mynda bókaheildina Mandy on holiday: lesibók, arbeiðsbók og lærarabók.
Sermerkt við hesi bók er, at hon fer fram í okkara umhvørvi. Næmingarnir læra at seta orð á tað, ið teir síggja dagliga. Granskingin vísir, at børn læra best mál, tá ið tey eru virkin í veruleikakendum samskifti. Bókin viðger annars øll tey somu evni, sum tær nýggjastu útlendsku bøkurnar gera. Saman við góðum myndprýðarum hevur Una Poulsen megnað at skapa eina heild av orðum, myndum og ljóðum, ið eggjar og stimbrar næmingin at brúka enska málið.
Í lesibókini er fløga við upplestri av tekstunum í bókini, soleiðis at næmingurin eisini heima við hús kann hoyra tekstin á enskum. Enskmælt børn og vaksin, ið øll búgva í Føroyum, geva orðunum enskt ljóð á fløguni. Eisini er ein fløga við sangunum úr bókini til læraran. Fløguna hevur Palli Hansen, tónleikalærari, lagt til rættis. Fyribils er lærarabókin teldutøk og kann takast niður til vinstru á hesari síðuni.
Mandy er ein ensk genta, sum kemur at vitja familju í Føroyum. Saman við systkinabarninum upplivir hon ymist her. Í Mandy on holdiday fara børnini út at fiska, tey hjálpa abbanum við seyðinum og hoyggingini, fara á ólavsøku, tosa um grindadráp, o.s.fr. Hetta er ein partur av okkara samleika. Skulu okkara næmingar kunna siga frá tí, sum hendir her á landi, mugu vit geva teimum orð. Farið verður tó ikki í dýpdina við evnunum. Í teimum støðum, har børnini kenna meira til hesi viðurskifti, kann lærarin gera meira burturúr.
Undirvísingartilfarið er fjølbroytt. Tað ber til at undirvísa á traditionellan hátt, men eisini verður víst til tvørfakligt virksemi. Picture dictionary aftast í lesibókini kann vera forvitnisligt hjá næmingum at hyggja í. Samstundis gevur tað møguleikar hjá næmingum at arbeiða sjálvstøðugt við ymsum uppgávum. Her skuldi verið gjørligt hjá øllum næmingum at arbeitt eftir førleika.
Í fjórða flokki eru næmingarnir so ungir, at útlendska mentanin neyvan hevur fingið fastatøkur í teimum. Tí skuldi serføroyski parturin av bókini verið nýtiligur. Um eitt ár (í 2007) kemur bókaheildin Mandy at home ætlað 5. flokki. Tá fer søgan fram í lítla enska býnum Poulton, har Mandy býr. Ætlandi fáa føroysk børn við hesi bók innlit í, hvussu ensk børn liva. Dentur verður tá lagdur á at fáa ensku mentanina fram. Okkara næmingar skuldu, tá ið teir hava verið ígjøgnum Mandy-bøkurnar, verið væl førir fyri at farið í útlendskar lærubøkur, ið hóska til teirra aldur.
Aftur í ár bjóðar Føroya Skúlabókagrunnur eina spennandi nýggja bók í enskum Mandy at home, sum er undirvísing...
Mandy on holiday. Lærarabókin er ætlað sum uppskot og hugskot til lærarar, um hvussu teir kunnu skipa sína und...
Til læraran er gjørd fløga við sangunum úr lesibókini. Á fløguni eru 24 sangir, ið børn og vaksin syngja. Kend...
Arbeiðsbókin (the workbook) til Mandy on holiday. Í arbeiðsbókini eru uppgávur, har næmingurin kann venja og m...


text: Italski Gabriele Detti megnaði í gjár at svimja 7:42.74 og nýtt italskt og evropeiskt met í 800 metra frísvimjing á langgeil, á italsku EM-úttøkustevnuni í Riccioni. Eisini italski Federico Colbertaldo átti metið á 7:43.84, frá superdrakts-tíðini á HM í Rom í 2009. Í dag svam italska Martina Rita Caramignoli bestu tíð í heiminum í ár í 1500 metra frísvimjing, tá ið hon vann kappingina við 16:11.70, sum tó er væl spakuligari enn evropametið hjá Lotte Friis á 15:38.88. Nú verður væntað at Gregorio Paltrinieri fríggjadagin fer eftir evropametinum í 1500 metra frísvimjing, eftir at hann herfyri megnaði at svimja 5 km uppá 50:56. Russiski Yury Prilukov eigur evropametið á á 14:43.21 frá OL í Beijing í 2008. Sí úrslit á dbresult.it


text:
Hann var nevndarformaður, tá felagið at Oljuvinnufelagið, og hann er aftur formaður, nú felagið hevur skift navn til Sjóvinnufelagið. Leif Hovgaard, sum gjøgnum sítt dagliga arbeiði í Magn, eisini er tætt knýttur at olju- og frálandsvinnu, og sum nú skal stýra Sjóvinnufelagsskútini inn í framtíðina, hevur ongar ætlanir um at sleppa oljuvinnuni, hóast navnaskiftið. Navnaskiftið er bara liður í eini náttúrligari tilgongd, har man lagar seg til tær broytingar, sum eru í bæði vinnuni og samfelagnum.
Nevndin í Sjóvinnufelagnum: Leif Hovgaard, formaður, Anja Jacobsen (PAM Offshore), Christian Danielsen (Articon), Eli Lassen (ASB), næstf. og Joannis Moraitis (Faroe Ship). Eykalimur er Frimodt Rasmussen (KSS)
-Tá oljuvirksemi av álvara tekur seg upp aftur eystan fyri markið eftir korona, og oljufeløg møguliga fara at seta borin í aftur føroysku undirgrundina, tá síggi eg nógvar avleiddar møguleikar fyri føroyska veitingarvinnu og fyri føroyska samfelagið sum heild í framtíðini. Hetta sigur nýggi formaðurin í Sjónvinnufelagnum, Leif Hovgaard við oljan.fo, nú eftir aðalfund í felagnum, har felagið skifti navn frá Oljuvinnufelagið til Sjóvinnufelagið.
-Vit fara at halda fram á somu kós men vilja so eisini útbyggja hana til at vera meira fevnandi um alt, sum hevur við sjógvin at gera, og so royna vit eisini at seta nýtt fokus á tað arktiska økið, sum Føroyar eru ein partur av, og sum vit tí kunnu vera við til at troyta. Í hesum sambandi nevnir hann eisini seinastu vitjanina av amerikanska uttanríkisráðharranum, sum avgjørt er nakað, ið Sjóvinnufelagið fylgir væl við í. Formaðurin heldur, at eitt tættari samstarv millum Evropa, Norðurlond og USA kann fáa sera jaligar avleiðingar fyri føroyska vinnu eisini. Og tí ætlar Sjóvinnufelagið ikki at liggja sjóvarfallið av sær men vera ein virkin partur í framtíðar tilgongdini.
-Føroyar eru eitt nýmótans samfelag mitt í Atlantshavi við góðum samskiftis-, ferða- og flutningssambandi til evropeiska meginlandið. Tí eru Føroyar kappingarførar við okkara næstu grannalond, tá ið tað snýr seg um at veita alskyns tænastur til sjóvinnuna um okkara leiðir. Fyri at menna inntøkurgrundarlagið hjá limunum og føroyska samfelagnum sum heild, fer Sjóvinnufelagið tí aktivt at virka fyri øktum vinnumøguleikum, bæði í Føroyum og uttanlands.
Føroyar góða støðu í Atlantshavi
Leif Hovgaard vísir á, at Føroyar hava eina avbera góða geografiska og harvið strategiska støðu mitt í Norðuratlantshavi. -Vit eru og eiga meira miðvíst at marknaðarføra okkum sum eitt slag av “pitstop” fyri ferðsluni, sum fer um Atlantshav, tað verið seg eystur og vestur og suður og norð. Hann heldur, at tíðin er komin, har eitt nú Sjóvinnufelagið saman við øðrum veruliga troyta møguleikan fyri at gera Føroyar til tann maritimatænastu- og veitingardepil í Atlantshavi, sum so leingi hevur verið tosað um.
Hesin tankin er als ikki nýggjur, og mong góð fólk undan okkum, hava arbeitt við hesum máli: at gera Føroyar til slíkan miðdepil fyri alla ferðslu sjóvegis. Og hann undirstrikar tann veruleika, at bæði hetta og undanfarin landsstýri við stórari undirtøku frá løgtinginum, hava havt maritima depilin í sínum skjøldri. -Nú er rætta løtan at vísa hetta í verki, og vit í Sjóvinnufelagnum vilja fegin vera partur av hesum og gera okkara til at koma víðari, sigur hann og heldur fram:
-So vit gera ikki annað enn at fullføra tað arbeiðið, sum aðrir hava sett skjøtil á, og her er so oljurelateraða virksemið eystan fyri markið umframt økta ferðslan gjøgnum Arktis tveir av katalysatorunum. Aftrat hesum kemur so øll onnur hugsandi ferðsla framvið oyggjunum, ið vit á landi kunnu veita vørur og tænastur til. Leif Hovgaard heldur, at føroyingar eiga at fáa eyguni upp fyri teimum mongu møguleikum, sum tær mongu íløgurnar í eitt nú at betraðan infrastruktur á landi herundir útbygging av mongum havnum, tunnilsgerð oa. bera við sær. -Vit hava onkuntíð lyndi til at gloyma, hvussu framkomið oyggjaland vit eru við øllum teimum mongu íløgunum í eitt nú undirstøðukervið.
Frálandstangaskip leggur leiðina inn í Føroyum á leiðini úr Norðuratlantshavi suðureftir.
Og í hesum sambandi heldur hann tað vera sera týdningarmikið, at vit virka og arbeiða í felag heldur enn einsæris. -Alt gott um at fyritøkur og myndugleikar av sínum eintingum seta sær mál og mið, men fyri at fáa sum mest burtur úr øllum okkara felags íløgum og ríkidømi, so er neyðugt, at vit taka hendur saman og arbeiða í felag. Í hesum sambandi vísir hann m.a. á tær góðu royndirnar frá oljuleitingini í Føroyum. Har var semja um at brúka eina havn til oljuútgerðarhavn, og eftir tað tóku nógvar fyritøkur seg saman og undir einum og sama leisti veittu ymsar vørur og tænastur til oljuvinnuna. Skálafjørðurin varð miðdepilin fyri hesi skilagóðu menningini.
-Hetta er eitt gott dømi um, hvussu vit í sátt og semju kunnu standa saman og harvið veita ta bestu tænastuna til professionell útlendsk oljufeløgog vinnufeløg sum heild. Hetta sást eisini so týðuliga, tá ein risastórur oljupallur sigldi inn á Skálafjørðin fyri at verða umvældur. Ein hornasteinur í føroyskari vinnusøgu. Tá var aftur arbeitt saman, og úrslitið var hareftir: ein vælnøgdur kundi, sum so aftur kundi fara út í stóru verð og kunna um tær góðu umstøður og góðu fakfólk, sum Føroyar eiga.
Boripallur til umvælingar á Skálafjørðinum
Leif Hovgaard tekur hetta fram fyri at vísa, at standa vit saman, so røkka vit ikki bara langt men longst. Og hesar royndir eru nakað nýggja nevndin í Sjóvinnufelagnum ynskir at arbeiða út frá. So nú verður arbeiðsuppgávan at leggja framtíðina til rættis hjá øllum hugsandi og ymiskum veitarum av sjóvinnutænastum, soleiðis, at tað besta fæst burtur úr. Leif Hovgaard leggur aftrat, at týðandi føroysku tænasturnar til eitt nú frálands- og oljuvinnuna í t.d. Norra, fara eisini at vera partur av arbeiðinum hjá Sjóvinnufelagnum. Sjóvinnufelagið, sum í dag telur umleið 25 limir, hevur dyrnar opnar fyri altsamt fleiri limafeløgum, ið kunnu hugsa sær at vera partur av hesum spennandi og mennandi umhvørvinum.
Oljuleiting og avleitt virksemi
Tá vit spyrja, hvønn týdning hann heldur tað hevur at fáa gongd á aftur oljuleitingina við Føroyar, er Leif skjótur at svara: -Vit hava longu nevnt stóra avleidda virksemið, sum oljuboringarnar á sinni høvdu fyri føroyskar veitarafyritøkur. Tað var tá, men tað gav okkum gott í beinið og hevur gjørt okkum nógv betri før fyri at kunna handfara eina slíka støðu í framtíðini eisini. Vit í Sjóvinnufelagnum fylgja væl við, hvat hendir á økinum eitt nú gjøgnum gott samstarv við FOÍB, Føroya Oljuídnaðarbólk, sum veitir føroyskum fyritøkum eina sera góða kunningartænastu gjøgnum føroyska oljuportalin. So hetta samstarvið, ið vit fegnir síggja eisini verður ment við Jarðfeingi og Vinnumálaráðið í framtíðini, kann avgjørt gagna okkara limum. Tí haldi eg tað er so týdningarmikið, at vit ikki bara draga hvør sína línu uttan at vita av hvørjum øðrum. Vit mugu draga eina og somu línu, sum skal hava til endamál at skapa inntøkur og arbeiðspláss og ikki minst trivnað fyri so mong í Føroyum sum tilber.
Marknaðarføring av Føroyum sum sjóvinnudepil í Atlantshavi hevur alstóran týdning fyri vinnu, havnir og Føroyar sum heild. Her greiðir marknaðarleiðarin hjá Mest, Richard Mortensen, frá teimum mongu tænastum, sum Føroyar kunnu veita, á eini kanningarferð í Skotlandi.
Leif Hovgard, sum fyri nøkrum árum síðani tók stig til eina kanningarferð til Aberdeen at vitja olju- og veitarafeløg, heldur, at tað var ein sera góð læra, tí her var vitan og royndir hjá fleiri ymsum fyritøkum sett saman við einum og sama endamáli: hvussu kunnu Føroyar fáa lut í tí nógva virksemi, sum er í grannalagnum. Leif vísir á, at hann sum umboð fyri Magn, saman við fólki frá Mest og Faroe Ship, heittu á FOÍB um at vera duraopnari til oljuvinnuna í Aberdeen, sum FOÍB longu tá hevði gott samband við. Hann heldur, at hesin túrurin veuliga var við til at víðkasjónarringin, ikki minst tí gjøgnum FOÍB eydnaðist tað at koma á tal við leiðslurnar í fleiri av olju- og veitingarfeløgunum.
-So hetta er ein leistur, sum eg væl kundi hugsað mær, at vit í Sjóvinnufelagnum eisini brúktu í framtíðini og vónandi eisini saman við bæði Jarðfeingi og Vinnumálaráðnum. Hann vísir eisini á týdningin, sum føroyski sendimaðurin í London hevði fyri ta vitjanina og kann hava fyri at fáa eitt gott úrslit burtur úr í framtíðini eisini. Her er eisini talan um, at vinnan og tað almenna gjøgnum sendistovu draga eina línu. Hesin var eisini við á kunningarferðini til Aberdeen á sinni. At FOÍB hevur ein umboðsmann í Bretlandi, Louis Wilson, er gott fyri ikki bert oljuumhvørvið í Føroyum men fyri Føroyar sum heild heldur Leif.
Nú vit tosa um olju- og frálandsvinnuna, so heldur formaðurin í Sjóvinnufelagnum, at tað uttan iva kunnu liggja fleiri spennandi arbeiðsuppgávur fyri føroyskar veitarar, tá og um álvara verður gjørt av at útbyggja fleiri stór olju- og gassfelt eystan fyri Føroyar.
-Eg lesi á oljan.fo, at tað er í umbúnað at byggja út ikki færri enn fýra stór felt, ið øll liggja heilt tætt við føroyska markið ella eitt sindur frá markinum. Korona hevur gjørt, at stegður er komin í, men nú tykist tað at broytast aftur, so vit fara at síggja, at endalig og vónandi jalig støða fer at verða tikin til fleiri av hesum útbyggingum í næstum. Her er ikki minst vert at býta merki í, at oljukeldan Cambo, sum liggur bara nakrar fáar fjórðingar frá føroyska markinum, helst verður útbygd, og sum eg skilji vil ein slík útbygging eisini varpa ljós á Føroyar. Tí teinurin til Føroya er stytri enn til Hetland og Skotlands, og tá kann tað møguliga loysa seg hjá oljufeløgum at brúka føroyskar vørur og tænastur.
-Eg síggi tí bæði komandi virksemið eystan fyri markið og møguliga leiting á føroyska landgrunninun, sum ein týðandi part av okkara framtíðar arbeiðsmøguleikum.
Føroyskt ferðalag á kanningarferð í Aberdeen nøkur ár herfyri, her verður vitjað hjá oljufelagnum Siccar Point Energy, sum er tað mest virkna oljufelagið á Atlantsmótinum, nær føroyska markinum.
Partur av grøna orkuskiftinum
Formaðurin í Sjóvinnufelagnum fylgir eisini væl við í tí, sum hendir í grøna orkuskiftinum. Tað fer so eisini at vera ein týðandi partur av arbeiðsøkinum hjá Sjóvinnufelagnum – at vera við til at stuðla uppundir grøna orkuskiftið í tann mun limirnir í Sjóvinnufelagnum megna tað. Her hugsar hann so eisini um menningina av alternativum orkukeldum og -hættum, sum teirra limir náttúrliga eru partur av. Eitt nú verður nógv tosað um framtíðar vindmylnulundir til havs. Men Sjóvinnufelagið eigur ikki bara at leggja seg eftir einstøkum vinnum og økjum um okkara leiðir. Vit eiga so sanniliga eisini at hyggja norðureftir til Arktis og virksemið har.
Leif Hovgaard hevur tí eisini antennurnar úti, hvat hendir í Arktis í framtíðini. Hann sær Føroyar sum ein avgjørdan part av menningini av skipaferðsluni millum Asia og Evropa og heldur fyri, at okkara politikarar saman við vinnulívinum eiga longu nú at seta út í kortið eina ætlan, har m.a. føroyskar havnir koma á landakortið, sum partur av tænastuveitingum á sjórutunum millum heimspartarnar. Havnirnar hava nevniliga ein týðandi leiklut í royndunum at gera Føroyar til ein tænastu- og veitingardepil í Norðuratlantshavi.
-Her eiga vit ikki bara at sita hendur í favn og hyggja at, hvat fer at henda. Vit eiga sjálvi at taka neyðugu stigini nú soleiðis, at vit gerast ein nátúrligur partur av menningini.
Siglingarleiðirnar um Arktis fara eisini framvið Føroyum


text:
Tey eru nú komin til fjórða og síðsta dag á Swim Open Stockholm 2017, har tað sum á Danish Open er eydnast føroyingum at koma í finalu allar dagar. Nú seinnapartin er tað Óli Mortensen úr Havnar Svimjifelag sum skal royna seg í skjótasta riðli í 800 metra frísvimjing, við 4. bestu tilmeldingartíð av øllum.
Svimjarnir eru í stóran mun til somu sum fyrradagin royndu seg í 1500 frí, og sær tað út til at raðfylgjandi verður umleið hin sama eisini, at norski Henrik Christiansen er favorittur til at taka gullið, svenski Victor Johansson silvur og ungarski Daniel Dudas bronsu.
Óli svam umleið 10 sekund spakuligari 1500 enn Dudas, og knøpp 3 sekund spakuligari 400 frí, og verður tað tí mest sannlíkt trupult at taka bronsuna frá ungaranum. Hartil svam finski Eeru Piiroinen væl skjótari 400 frí, sum ikki royndi seg í 1500, og kann tað tí væl henda at Óli endar á 5. plássi.
Finalan er nú seinnapartin, við sjónvarping í Eurosport og á swimopenstockholmlive.com. Støðið hevur sum heild verið sera høgt á hesi lutfalsliga nýggju stevnu, har til dømis svenska Sarah Sjöström var bara 10 hundraðpartar frá heimsmetinum í 50 frí í gjár, við næstubestu tíð sum nakrantíð er svomin í greinini.


text:
Toftavatn
Toftavatn er vatn í Føroyum í Eysturoynni, 0,51 km² til víddar. Fjórðstørsta vatn í Føroyum er Toftavatn, sum liggur í heyggjalendinum millum Runavík og Rituvík. Vatnið er tvíbýtt millum grannakommunurnar báðar; sunnara hálvan av vatninum er heimahoyrandi í Nes Kommunu, í meðan partur av norðaru hálvuni hoyrir heima í Runavíkar kommunu.
Umgirt av lyngvaksnum heygum og túgvum er Toftavatn eitt av vakrastu støðum í Føroyum. Tað liggur uml. 75 metrar yvir havfløtuni og størsta dýpd er uml. 22 metrar. Framvið vatnbakkanum stinga klettar seg út sum smá nes og prýða um vatnið.
Við norðurendan er Toftavatn skilt av einari manngjørdari byrging, sum varð bygd fyrst í 20. øld. Frá gamlari tíð hava menn skorið torv har um leiðir og byrgingin var løgd fyri at stytta um vegin, tá torvið varð flutt oman til Toftir.
Dýralívið og plantulívið[rætta | rætta wikitekst]
Vatnið liggur í størsta lyngheiði á oyggjunum – og á heygunum vaksa trý sløg av lyngi. Heiðalyngur (Calluna vulgaris), sum blómar seint um summarið, er tað mest vanliga lyngslagið í økinum. Sjáldsamari er klokkulyngurin (Erica tetralix) við sínum vøkru blómuklokkum. Harafturat er so tann vanligi krákuberjalyngurin (Empetrum nigrum), sum blómar í mai. Av øðrum plantum kunnu vit nevna mýrigras (Eriphorum angustifolium), børkuvísa (Potentila erecta) og túvu-skúsgras (Scirpus caespitosus) – umframt mangar aðrar vanligar og óvanligari plantur.
Økið rundan um Toftavatn, Húshagi og Mýrurnar, hoyrir til undir Føroya Jarðargrunni[1], og er stórur partur av økinum, av sínum sertakliga ríka plantu -og lyngvøkstri, friðað fyri seyði og øðrum kríatúri. Hetta er samstundis størsta orsøkin til, at økið, sum eitt av teimum fáu her á landi, hevur megnað at varðveitt serstøku órørtu útsjóndina við lyngi og ríkum plantulívi, ið mestur annars er ósætt her á landi.
Umframt ríka plantulívið er Toftavatn eisini kent fyri sítt ríka fuglameingi. Umframt likkurnar ið eru allastaðni, tann freka skúgvin og onnur másasløg, finnast eisini fleiri sløg av heiðafugli, sum til dømis mýrisnípa og tjaldur. Lómurin finst eisini her, sum við vøtn flest í Føroyum. Í 1985 var fyrsta grágásaparið við ungum skrásett á Toftavatni. Síðan hevur grágásastovnurin ment seg í stórum. Í juli, tá grágæsnar eru fjaðursárar, savnast tær við Toftavatn – og tá er ikki óvanligt at síggja yvir 1000 gæs á vatninum.
Grannakommunurnar Nes og Runavík, hava síðan 2007 bygt eina gongugøtu í økinum kring Toftavatn.


text:
BYGGING: Nú størstu forðingarnar og óhappini vónandi eru farin afturum, fyriliggur ein endalig tíðarætlan fyri byggingina av Skúladeplinum við Marknagil. Sambært tíðarætlanini verður skúlin handaður ánaranum móti sumri 2018.
Tað er eingin loyna, at tað hava verið nógvar avbjóðingar í sambandi við byggingina av nýggja miðnámsskúlanum í Havn. Sum byggiharri hevur Landsverk leypandi kunnað politisku skipanina og somuleiðis almenningin um, at álvarsamar forðingar hava stungið seg upp heilt frá byrjanini.
Sambært nýggju tíðarætlanini verður Skúladepilin við Marknagil handaður Mentamálaráðnum móti sumri næsta ár. Hetta er niðurstøðan, nú allar fylgjurnar av teimum nógvu óvæntaðu trupulleikunum, ið hava stungið seg upp, eru gjørdar upp. Arbeiðið er nú komið á rætta kós aftur, og tí ber til at siga, at bygningurin verður handaður móti sumri 2018.
– Hetta hevur verið ein torfør, men neyðug avgerð. Landsverk heldur fast um at raðfesta góðskuna á bygninginum fram um alt annað og arbeiðir hvønn dag fyri at kunna avhenda ein væl úr hondum greiddan bygning. Tað er júst hetta, nýggja tíðarætlanin skal tryggja, at vit fáa ein bygning, ið vit øll eru nøgd við og kunnu fegnast um, sigur Ewald Kjølbro, stjóri á Landsverki.
Avbjóðingarnar í sambandi við byggingina av nýggja miðnámsskúlanum hava flestum kunnugt verið stórar. Eitt nú vóru trupulleikar við teimum fyrstu tekningunum, sum ein undirráðgevi hjá høvuðsráðgevanum, Bjarke Ingels Group, gjørdi. Hesin undirráðgevin, Lemming & Eriksson, fór seinni av knóranum, og tað gjørdi ikki avbjóðingina minni at halda tíðarætlanina.
Í september 2016 boðaði so høvuðsarbeiðstakarin, TG Verk, Landsverki frá, at byggifyritøkan kortini ikki fór at gera arbeiðið liðugt við innilokan. Tað vil siga takið og aðrar størri uppgávur í sambandi við innilokanina. Hetta bar millum annað í sær, at neyðugt varð at leggja eitt fyribilstak á.
Í jólaódnini í fjør hendi so tað, at fyribilstakið skrædnaði, og hetta gjørdi, at arbeiðið fekk enn eitt skot fyri bógvin. Bygningurin gjørdist ótættur, og sjálvt um tað hevur borið til at umskipa nakað av arbeiðinum, so hevur hetta – saman við øllum avbjóðingunum, ið frammanundan høvdu stungið seg upp – gjørt, at neyðugt var við nýggjari tíðarætlan.
Allir partar í verkætlanini eru sjálvandi tiknir upp á ráð í sambandi við nýggju tíðarætlanina og arbeiða nú eftir hesi tíðarætlan.


text:
Tummas Napoleon Djurhuus var føddur í Kollafirði í 1928, og hann vaks upp í Kollafirði og í Havn. Hann starvaðist sum lærari, til hann brádliga doyði í bestu árum.
Tummas Napoleon, sum í táttayrking nevndi seg Tonglatummas, skrivaði yrkingar, tættir, gjørdi søguligar ljóðmyndir og var ofta at hoyra í skemtisendingum í útvarpinum. Hansara yrkingar eru ofta inniligar lýsingar av bráðkomnum og viðkvomum kenslum.
Hann var føddur í Kollafirði í 1928. Blaðungur fór hann til Havnar, tók realprógv og seinni, í 1946, studentsprógv. Eitt skifti arbeiddi hann fyrifallandi arbeiði, tók filosophikum við lærda háskúlan í Keypmannahavn, men fór so í 1949 á Føroya læraraskúla, haðan hann tók prógv í 1952. Eitt skifti var hann vikarur í Fuglafirði, men í 1953 varð hann settur í starv við millum- og realskúlan, seinni nevndur Tórshavnar Kommunuskúli. Skúlaárið 1962-63 var hann á ársskeiði á Danmarks Lærerhøjskole í Keypmannahavn og var hetta árið við at skipa fyri útgávu av nýggjum blaði, Framin, ið ungmannafelagið Oyggjaframi gav út. Tummas var í blaðstjórnini fyrsta árgangin 1962-63.
Tey seinnu árini gjørdi hann fleiri søguligar ljóðmyndir til Útvarp Føroya, og hann tók ofta lut í skemtisendingum útvarpsins.
Tummas Napoleon doyði í 1971.
Bókmentaverk:
Tá fyrsta savn Tummasar, »Ung løg«, kom út í 1951, vóru flest allir skaldametarar á einum máli um, at her steig fram gávuríkur yrkjari, sum tó ikki hevði megnað at loysa seg frá fyrimyndunum, skyldmonnum sínum Janusi og Hans Andriasi.
*Rím og ljóðlag leiktu so stóran leiklut í skaldskapi hansara, at sniðið at kalla forðaði honum at ganga nýggjar leiðir -hendan metingin man standa við, eisini aftaná, at seinnu savn hansara komu: »Greinar«, 1955, og »Og dansurin gongur«, 1958.
Á fimti ára degnum, 11. mai 1978, kom skaldinum til áminningar heildarsavnið »Yrkingar«, sum vinmaðurin Ólavur Michelsen hevði lagt til rættis. Savnið er skipað í 11 deildir eftir høvuðsevnum - evnini eru eitt nú: heimið, náttúran, kærleiki, barnið, søgumál o.fl.
Tummas var mangan heppin í *myndamáli sínum, og sum dømi um hetta nevna vit yrkingina »Morgun á Grækarismessu«, ið stóð í »Greinum«:
»Sum lindir av flótandi málmi,
sum gløður, ið kykna á essu,
sum myndir í dómadagssálmi,
sum møl við blóðreyðum brimi
myndast á eysturhimi
morgun á Grækarismessu«.
Hann dugdi eisini væl at mynda viðkvæma lyndi unglingans, tær skiftandi sálarstøðurnar, vónina, ampan og sársakan:
»Hon treður dans mær í hjarta
- dansur gongur til tólv -
darrandi hjartastreingir
er hennara dansigólv.
Hon dansar við vini sínum
um skelvandi streingjakarm,
um hansara stolta nakka
hon leggur sín ljósa arm«.
(brot)
Ein hin kendasta yrking Tummasar er hon, ið gav seinasta savninum navn, »Og dansurin gongur«. Hon er yrkt í sambandi við sorgarhendingina, ið skakaði landið alt, tá havnartrolarin »Stella Argus« gekk burtur norðan fyri Føroyar á heysti 1957.
Yrkjarin nýtir her myndina úr Kópakonusøgnini:
»Stormdunið inn yvir bygdirnar stendur
- burtur er sóltíð og gaman -
í briminum uttast við úthavsins strendur
taka sjólætnir hendurnar saman.
Stíga ein dans við so havtungum stevi,
aldar í ringinum víða
av teimum, ið reistir av vátari legu
ein dans í brotunum stíga«.
(brot)
Longu blaðungur gjørdist Tummas landskendur av táttayrking síni, tættirnir um Kollfjarðarveðrin, um Melis og studentin æviga, son Trolpóls, flugu landið kring og gjørdust landaplágur. Í 1961 gav hann út fyrra savnið »Tættir og vísur« og í 1970 kom seinna savnið :»Háfjalssólin og hostasevjan«. Eitt dømi um yrkinga-kynstur hansara er »Kærleiki lukkuligur!«
»Eg prísi tær ljómandi hátt;
tí tað skulu menniskju vita,
so mangan á kaldari nátt,
tú veitti mær fløvandi hita.
So mangan á kaldari nátt,
tú milda, tú eyma, tú mjúka,
vit bæði, vit høvdu tað gott!
- eg mundi tær mjúkliga strúka.
Eg elski teg - ja, absalutt,
tú fitta, tú flógva, tú fína,
- sjálvt um tú ert nakað stutt -
tú mín vælsignaða dýna«.
Úr: Árni Dahl: Bókmentasøga I-III. Fannir. 1980-83.
»Hesin upphavsdalur, hesi øgilsfjøll og Óla Jákup dygst við heimsins enda kunnu ikki skýla sær fyri snilda ágangi sjeymílamansins, eingi fjøll, eingin klettur ber uppfyri----. Soleiðis melur tíðarkvørnin, Óla Jákup, hvussu tú roynir át mæla ímóti. Abbabørn tíni tráa eftir sjeymílamannium, sum børn allar tíðir hava tráað. Rópandi fara tey út á geilar fyri at fagna jetflogfarinum, ið fer brakandi við túsund kilometra ferð ella meira høgt uppi yvir fjallinum Sálarlarbót«. (J. P. Heinesen: »Tú upphavsins heimur«).
Tíðir skifta, einki stendur í stað. Tað er bæði bragdleiki og kæti yvir teimum trimum unglingunum, T. N. Djurhuus, Ólavi Michelsen og Jens. P. Heinesen, ið mentanarliga umboða yngra ættarliðið í fimtiárunum.


text:
Allir limir í Styrkifelag Føroya kunnu vera við á venjingarlegu 8. til 13. oktober í Tórshavn. Dentur verður á vend og stoyt (clean and jerk), trekk (snatch) og stuðulsvenjing, sum hóskar til hesi lyft. Eisini verður møguleiki at taka dómaraprógv, sokallaða “Dommer B“, sum er góðtikið hjá Dansk Vægtløftningsforbund.
Tá vit hava føroyskar dómarar, fer at vera lættari at skipa fyri kappingum her heima.
Frank Petersen, ið er landsliðsvenjari í Danmark, undirvísir. Við vera eisini danskir vektlyftarar, so luttakarar fáa ágóðan av, at kunna venja saman við royndum vektlyftarum.
Tað verður vant tvær ferðir um dagin. Kl 10 til 12 fyrrapart og kl 17 til 19 seinnapart. Teori í døming verður leygardagin 10. oktober kl 13 til 16 og praktisk frálæra verður leygardagin 10. oktober kl 17 til 18:30.
Vant verður í Yndi og Tvørmegi, og vit samskipa venjingina og dómaraskeiðið.
Tit fáa nærri boð um, hvar vit eru til hvørja venjing í góðari tíð.
Venjingin er ókeypis.
Dómaraskeiðið kostar 250 kr.
Hvussu fært tú limaskap í Styrkifelag Føroya?
Send teldupost til sff@sff.fo, ella tosa við formannin Róa Hjaltalin á 595307.
At vera limur í Styrkifelag Føroya kostar 250 krónur um árið.
Meira kunning um SFF er á sff.fo. Sí eisini Facebook síðuna hjá Styrkifelag Føroya.
Tilmelding til skeiðið
Vinarliga send teldupost til heini.hatun@gmail.com.
Sig hvat tú ætlar:
Ynskir tú einans venjingarlegu?
Ynskir tú venjingarlegu og dómaraskeið?
Ynskir tú einans dómaraskeið?
Tað er í fínasta lagi, um tú ikki hevur roynt OL-lyft fyrr.
Tað er eisini í fínasta lagi, um tú ikki hevur tíð at vera við til alla undirvísingina.
Heinta pdf av innbjóðingini her…
Við kvøðu
Styrkisamband Føroya og Dansk Vægtløftningsforbund


text:
Gevið gætur !! Stafettirnar sunnudagin verða broyttar til 4x200m mix boðrenning, heldur enn 4x400m…
Kast
-
-
Kappingar á breytKastKomandi tiltøkLopRenning
FM á breyt fyri vaksin verður í døgunum 14.-15. august
Leygar- og sunnudagin 14. og 15. august verður FM fyri vaksin hildið á Tórsbreyt.…
-
Úrslitini frá triðja degi av kappingunum í frælsum ítrótti á Føroyaleikum eru at finna…
-
Hildið varð fram við Føroyaleikum á Tórsbreyt í dag. Kappast varð nakað seinni enn…
-
Úrslitini frá øðrum degi av kappingunum í frælsum ítrótti á Føroyaleikum eru at finna…
-
Lagt varð frá landi við Føroyaleikum í dag í frálíkum líkindum á Tórsbreyt. Kappingarnar…
-
Úrslitini frá fyrsta degnum av kappingunum í frælsum ítrótti á Føroyaleikum eru at finna…
-
Enn er tíð at meldað til stóru kappingina í frælsum ítrótti á Føroyaleikum, sum…
-
ÍSF skipar í døgunum 8.-11. juli fyri Føroyaleikum kring landið. Frælsur ítróttur luttekur eisini…
-
BETRI Stórkapping 3 verður á Tórsbreyt leygardagin 19. juni. Eins og undan hinum umførunum…


text:
REGLUR – VETRARKAPPINGIN Í RENNING 2013/2014
Endamál
Endamálið við kappingini er at skapa dygdargóðar kappingar fyri rennarar á einum hvørjum støði, og at økja og styrkja um áhugan fyri renning yvirhøvur.
Navn
Almenna navnið á kappingini er: TF Vetrarkappingin 2013/2014
Reglur fyri luttøku
Kappingin er fyri allar limir í frælsu ítróttafeløgunum í landinum, sum eru limur í FÍF. Kappingarnevndin hjá FÍF kann geva undantaksloyvi til einstaklingar í serligum førum.
Bert rennarar, sum eru skrásettir limir í einum felag áðrenn kappingardag, kunnu telja við.
Tað verður kappast í hesum bólkum:
-Kvinnur / menn opin bólkur (f. -1997)
-Kvinnur veteranar / Menn Veteranar (f. 1959-1968)
-Menn Superveteranar (f. 1958 ella fyrr)
-Kvinnuunglingar / Mansunglingar (f. 1993-1997)
-Gentur / Dreingir (f. 1998-2002)
Einstaklinga- og liðkapping
Tað verður skipað fyri einstaklinga- og liðkapping. Tríggir rennarar eru á hvørjum liði. Hvørt felag kann hava upp til trý lið hjá monnum og trý lið hjá kvinnum. Tvs. rennari nr. 1.-3. hjá felagnum manna lið 1, rennari 4.-6. manna lið 2 og rennari 7.-9. manna lið 3. Liðið fær somu stig sum rennarin fær í opna bólkinum.
Um ein rennari skiftir felag í Vetrkappingarári, verður hann ikki longur partur í liðkappingini. Stig vunnin í einstaklingakappingi fylgja við.
Kappingarsløg
Kappingarnar kunnu verða landsveg-, býar-, ella crossrenningar. Kappingarsløg verða fastløgd áðrenn kappingarbyrjan.
Kappingar
Talið av kappingum er átta:
1. umfar – 09. November 2013 Runt Agnið – ca. 10,3 km (ca. 5 km) –Roysnið
2. umfar – 23. November 2013 Náttúrurenning Kerjar 10,5 km (1,5 km) – Hvirlan
3. umfar – 07. Desember 2013 í Tórshavn – ca. 11 km (ca. 3,5 km) – Bragdið
4. umfar – 11. Januar 2014 í Sørvági – ca. 9 km (3 km) – Frælsi
5. umfar – 01. Februar 2014 í Havn – ca. 8 km FM cross (ca. 3 km) – Bragdið
6. umfar – 15. Februar 2014 í Hvannasundi – ca. 8-10 km (3-4 km) – Treysti
7. umfar – 08. Mars 2014 í Vági – ca 8 km (4 km) – Hvistan
8. umfar – 22. Mars 2014 í Runavík – FM 10 km (5 km) – Roysnið
Kvinnu- og mansunglingar renna sama tein, sum tey vaksnu. Teinurin í klombrum er teinurin, sum gentur og dreingir renna.
Kappingarnevndin loyvir, at motiónsrenning fer fram í somu renning sum TF-Vetrarkappingin.
Samanteljing
Samlaða einstaklingakappingin verður avgjørd eftir stigum, sum hvør einstakur rennari ognar sær í hvørjari einstakari kapping. Fimm tey bestu av teimum átta umførunum telja við. Vinnari verður tann íðkarin, sum hevur ognað sær flest stig í minst fimm kappingum.
Samlaða liðkappingin verður avgjørd eftir hvørjir tríggir einstakir rennarar hjá felagnum liggja ovast eftir hvørt umfar. Í liðkappingini telja øll átta umførini. Eftir hvørt umfar eru tað teir tríggir rennararnir í felagnum, sum flest stig í einstaklingakappingini, sum mynda liðið.
Rennarar skulu í minsta lagið hava luttikið í fimm av teimum átta umførunum fyri at telja við í samlaðu einstaklinga- og likappingini.
Stigatalva:
1 = 50 stig
2 = 47 stig
3 = 45 stig
4 = 43 stig
5 = 41 stig
6 = 40 stig
7 = 39 stig
osfr.
Harumframt verða latin 1 bonusstig um ein hevur luttikið í seks kappingum, 2 bonusstig afturat um ein hevur luttikið í sjey kappingum og so 3 bonusstig afturat um ein hevur luttikið í øllum átta kappingunum. Bonusstig telja við í liðkappingini.
Stendur tað á jøvnum, vinnur einstaklingurin, sum hevur hevur flest sigrar osv.
Tilmelding
Tilmelding fer fram á staðnum áðrenn kappingarbyrjan ella online á heimasíðuni hjá Frælsum Ítrótti Føroya, sum er www.fif.fo.
Umsitan
Kappingin verður umsitin av Frælsum Ítrótti Føroya (FÍF).
September 2013
Kappingarnevndin hjá Frælsur Ítróttur Føroya
Hallur Holm
Formaður